Zumizya Milawu Amalayilile aaLeza Kuti Ziyiisye Moyo Wako | Ngaziyakulinda Yakwiiya\nNgaziyakulinda—Yakwiiya | June 2018\nBALA MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nZumizya Milawu Amalayilile aaLeza Kuti Ziyiisye Moyo Wako\n‘Ndilayiyeeya milumbe yako.’—INT. 119:99.\nKUJANA WASANDULA BIYENI?\nKujana moyo wako wabeleka biyeni mbuuli kkampaasi?\nNkamboonzi nitweelede kuyanda milawu yaLeza?\nMoyo wesu utondeezya biyeni kuti tulisimide muzintu zyabukombi?\n1. Nkamboonzi bantu nibasiyene abanyama?\nBANTU balisiyene abanyama nkaambo bali amoyo uubabuzya nzibeelede kuchita anzibateelede kuchita. Bantu mbubakalengwa kuzwa kumatalikilo. Adamu aEva nibakatyola mulawu waJehova, bakayuba. Eezi zitondeezya kuti myoyo yabo yakali kubapa mulandu.\n2. Moyo wesu ukozyenie biyeni akkampaasi? (Langa chifanikisyo chili kumatalikilo achiiyo.)\n2 Bantu bali amyoyo iitabeleki kabotu bali mbuuli bwaato bubelesya kkampaasi iitabeleki kabotu. * Kweenzya bwaato buli akkampaasi iitabeleki kabotu kulakonzya kweeta mapenzi. Mayuwe aamulwizi alakonzya kupa kuti sikweenzya bwaato asweeke. Pesi kkampaasi iilikabotu ipa kuti sikweenzya bwaato atasweeki. Myoyo yesu ibeleka mbuuli kkampaasi. Moyo uli kwaambwa muchiiyo eechi mbuntu bwesu bwamukati butugwasya kuziba chibotu achibi akupa kuti tuchite zilikabotu. Pesi kuti moyo wesu ubeleke kabotu weelede kuyiisigwa kabotu.\n3. Niinzi chikonzya kuchitika kuti moyo teewayiisigwa kabotu?\n3 Kuti moyo wamuntu kuutabeleki kabotu tawukonzyi pe kumuchenjezya kuti wabisya. (1 Tim. 4:1, 2) Moyo uuli boobu ulakonzya kupa kuti tubone kuti “bubotu mbubi.” (Is. 5:20) Jesu wakachenjezya basikwiiya bakwe kuti: ‘Chiindi chiyoosika kuti oyo uuti kamujaye uyoochitaanga wamanina Leza mulimu.’ (Joh. 16:2) Mbubakali kuyeeya bantu bakajaya sikwiiya Stefani alubo bamwi mbubayeeya mazubaano. (Inc. 6:8, 12; 7:54-60) Beendelezi bazikombelo biingi bachita zintu zibi ziswaanizya kujaya bantu, kwiinda mukuchita oobo, batyola milawu yaLeza, ooyo ngubaamba kuti ngubakomba! (Kul. 20:13) Zilaantanganana kuti myoyo yabo ilabeena.\n4. Niinzi chikonzya kutugwasya kuti myoyo yesu ikkale kiibeleka kabotu?\n4 Niinzi chikonzya kutugwasya kuti moyo wesu ukkale kuubeleka kabotu? Milawu amalayilile aali muJwi lyaLeza “alikondede kukufundisya akukulaya, akukuolola akukupandulula makani aabululami.” (2 Tim. 3:16) Kubala Bbayibbele, kuyeeyesesya atala anzitubala akuzibelesya kupa kuti tube amaboneno aali mbuuli aaLeza akuti myoyo yesu ibeleke kabotu. Atulange-lange milawu amalayilile aaJehova mbuzitugwasya kuyiisya myoyo yesu.\nZUMINZYA KUTI MILAWU YALEZA IKUYIISYE\n5, 6. Milawu yaLeza itugwasya biyeni?\n5 Kuti tugwasigwe amilawu yaLeza, tweelede kuchita zyiingi kutali kwiibala akwiiziba luzutu. Tweelede kwiiyanda akwiibelesya. Bbayibbele lyaamba kuti: “Amusule bubi akuyandisya bubotu.” (Am 5:15) Kujana twazichita biyeni? Chiyandikana nkuba amaboneno aali mbuuli aaJehova. Muchikozyano, atuteedi waba achilabila mansiku. Mpawo dokotela wakubuzya kuti utalyi zimwi zintu, u-ekisesayize akuchincha zimwi zintu nzuchita mubuumi. Nwaabelesya nzwaabuzigwa adokotela, wabona kuti zilabeleka. Eezi zipa kuti umulumbe dokotela nkaambo wakugwasya kuti ukonzye koona kabotu.\n6 Munzila iikozyenie, Mulengi wesu wakatupa milawu iitugwasya kuti tutachiti chibi akuti tupone buumi bulikabotu. Milawu iizwa muBbayibbele itugwasya kuti tutabeji, tutayeeyi kuchita zibi, tutabbi, tutachiti bwaamu, tutalwani akuti tutantamuke zyachidimoni. (Bala Tusimpi 6:16-19; Ciy. 21:8) Zilongezyo nzitujana akaambo kakuchita nzyayanda Jehova zipa kuti tumuswiilile akuti twiiyande milawu yakwe.\n7. Zikozyano zyabantu baambidwe muBbayibbele zitugwasya biyeni?\n7 Tatweelede kutyola milawu yaLeza kwiinda mukuchita chibi mpawo nitutazooyiye kuti igwasya ndiswe. Tulakonzya kwiiya kuzwa muzikozyano zyabantu bakabisya baambidwe muJwi lyaLeza. Lugwalo lwaTusimpi 1:5 lwaamba kuti: ‘Musongo ulaswiilila akuliyungizizya lwiiyo.’ Leza ulatuyiisya chiindi nitubala akuyeeyesesya atala azikozyano zyabantu baambidwe muBbayibbele. Muchikozyano, yeeya mbuzyakamukataazya Mwaami Davida chiindi naakatyola mulawu waLeza kwiinda mukuchita bwaamu aBbatishebba. (2 Sam. 12:7-14) Chiindi nitubala atala amakani aaDavida, tulakonzya kulibuzya kuti: ‘Niinzi nzyaakeelede kuchita Mwaami Davida kuti atantamuke mapenzi akaba akaambo kachibi nchaakachita aBbatishebba? Kaansinga ndali muchiimo chikozyenie achaDavida, ndali kunookonzya na kutantamuka chibi? Ndali kunoochita mbuuli Josefa na wakachija chibi naakuti ndalikunoobisya mbuuli Davida? (Matl. 39:11-15) Kuyeeyesesya atala ampindu zyeetwa akaambo kakuchita chibi, kuyootugwasya kuti ‘tusule bubi.’\n8, 9. (a) Myoyo yesu itugwasya biyeni? (b) Malayilile aaJehova ayigwasya biyeni myoyo wesu kuti ibeleke kabotu?\n8 Kulakonzeka kuti tulayitantamuka michito mibi yoonse Leza njatayandi. Pesi kuli zimwi zintu zitakwe milawu iili antanganana muMagwalo. Muzyiimo zili boobo, kujana twaziziba biyeni nzitweelede kusala kuti tuchite zintu ziyandwa aLeza? Tweelede kubelesya myoyo yesu yakayiisigwa.\n9 Jehova utupa malayilile aatugwasya kuti myoyo yesu itupe kuchita zintu zyeendelana amalayilile aazwa muBbayibbele. Utwaambila kuti: “Ndime Jehova Leza wako. Ndime uukwiiyisya kuti ugwasigwe. Ndime uukweenzya munzila njoelede kutola.” (Is. 48:17, 18) Kuyeeyesesya atala amalayilile aali muBbayibbele kutugwasya kuti tubambulule myoyo yesu akuti ibeleke kabotu. Alubo kuchita oobo kutugwasya kuti tusale munzila yabusongo.\nZUMIZYA KUTI MALAYILILE AALEZA AKUGWASYE\n10. Malayilile niinzi alubo Jesu wakaabelesya biyeni?\n10 Malayilile “nkasimpe kayandikana naakuti njiisyo iipa kuti tuyeeyesesye akuti tubweze ntaamu.” Kuziba malayilile aaya kuswaanizya kumvwisisisya mbazibona zintu Sikutupa milawu akuziba kaambo natupa milawu. Mumulimu wakwe wakukambawuka, Jesu wakayiisya basikwiiya bakwe atala akasimpe kayandikana kuti bazibe mpindu zikonzya kuba akaambo kazintu nzibayeeya anzibachita. Muchikozyano, wakayiisya kuti kunyema kulakonzya kupa kuti bantu balwane akuti kweemuzya kulakonzya kupa kuti muntu achite bwaamu. (Mt. 5:21, 22, 27, 28) Tweelede kuyiisya myoyo yesu kwiinda mukubelesya malayilile aazwa kuli Leza kuti ikonzye kubeleka kabotu akupa kuti Leza alemekwe.—1 Kor. 10:31.\nMuKristu uusimide mubukombi ubikkila maanu mbubalimvwa bamwi (Langa fuka 11 a12)\n11. Niinzi chitondeezya kuti bantu bali amyoyo iisiyene?\n11 Muchikozyano, maKristu babili balakonzya kusala munzila iisiyene nikuba kuti boonse bali amyoyo yakayiisigwa aBbayibbele. Atulange-lange makani aali atala akunywa bukande. Bbayibbele talikukasyi pe kunywa bukande. Pesi litwaambila kuti tatweelede kubunywa munzila yiindilide nikuba kukolwa. (Tus. 20:1; 1 Tim. 3:8) Eezi zyaamba kuti taakwe tumwi twaambo na muKristu ntwayelede kulanga-langa tuli atala akunywa bukande nikuba kuti tabunywi munzila yiindilide? Peepe. Nikuba kuti moyo wakwe ulamuzumizya kuchita zimwi zintu pesi muKristu weelede kubikkila maanu mbubalimvwa bamwi.\n12. Majwi aajanika muli BaRoma 14:21 atugwasya biyeni kuti tulemeke mbubalimvwa bamwi?\n12 Kaamba mbukuyandikana kulanga mbubalimvwa bamwi, Pawulu wakalemba kuti: “Ncintu cibotu kuliimya kulya nyama, nikuba kunywa imbote, nikuba kucintu cili buti cikonzya kufumpuzya munyoko nikuba kumulebya.” (Rom. 14:21) Ulakonzya na kuleka kuchita zimwi zintu nzubona kuti zilikabotu pesi zikonzya kulebya bakombinyokwe? Iiyi, ulazileka. Bamwi bakombima kabatanayiya kasimpe, bakali bakolwi pesi lino bakasala kutabunywa. Tatuyandi kuti bakombima babweede kuzintu nzibakali kuchita chiindi akuti banjile mumapenzi. (1 Kor. 6:9, 10) Nkinkaako, tazili kabotu pe kuti muntu watamba bamwi kumuunzi wakwe abasungilizye kunywa bukande.\n13. Nziizili zintu Timotewo nzyaakachita zitondeezya kuti wakali kusumpula Bwaami?\n13 Timotewo naakali aminyaka iisika kuma20, wakazumina kupalulwa nikuba kuti kulachisa kuchitila kuti atalebyi maJuda mbaakali kuyookambawukila. Wakali amaboneno aali mbuuli amwaapostolo Pawulu. (Inc. 16:3; 1 Kor. 9:19-23) Ulakonzya na kuleka kuchita zimwi kuti ugwasye bamwi mbuuli kwakachita Timotewo?\n“ATUYE KUMBELE KUMAKANI ABUPATI”\n14, 15. (a) Kusima mubukombi kuswaanizyaanzi? (b) Kuyanda bamwi kutondeezya biyeni kuti tulisimide mubukombi?\n14 MaKristu boonse beelede kuyungizya luzibo ‘mumakani aakusaanguna aaKristu,’ alubo beelede ‘kuya kumbele mumakani aabupati.’ (Heb. 6:1) Kuchita oobu takulichitikili pe. Tweelede ‘kuya kumbele’ naakuti kukubelekela. Kuti tusime tweelede kuyungizya luzibo. Eezi nzizyo zipa kuti chiindi achiindi katusungwaazigwa kubala Bbayibbele buzuba abuzuba. (Int. 1:1-3, NW) Ulalibala na Bbayibbele buzuba abuzuba? Kuchita oobo kupa kuti umvwisisisye Jwi lyaLeza, milawu yakwe amalayilile aakwe.\n15 Mulawu mupati kumaKristu nkuba aluyando. Jesu wakaambila basikwiiya bakwe kuti: “Kuliceeci bantu boonse bayoomuziba, kuti muli basikwiiya bangu, mwanooyandana umwi amweenzinyina.” (Joh. 13:35) Jakkobo mwanike waJesu wakati luyando “mulao wa-mwami.” (Jak. 2:8) Alubo Pawulu wakati, ‘luyando lulondola mulawu.’ (Rom. 13:10) Tatugambi pe mbulwaambidwe luyando nkaambo Bbayibbele lyaamba kuti, “Leza nduluyando.” (1 Joh. 4:8) Luyando lwaLeza talutondeezegwi munzila njitulimvwaayo luzutu. Johane wakalemba kuti: “Luyando lwa-Leza lwamulindiswe lwakaboneka boobu, nkaambo Leza wakatuma mwanaakwe simuzyalwa-alike munyika, kuti tujane buumi kumaanza aakwe.” (1 Joh. 4:9) Kuyanda Leza kwakapa kuti Jesu achite chimwi chintu. Kuyanda Jehova, Mwanaakwe, bakombima kuswaanizya abantu boonse kutondeezya kuti tulisimide mubukombi.—Mt. 22:37-39.\nKubelesya malayilile aazwa muBbayibbele kupa kuti myoyo yesu utuzulwide kabotu (Langa fuka 16)\n16. Mbutuyabusima muzintu zyabukombi, nkamboonzi nitweelede kubelesya malayilile?\n16 Kusima muzintu zyabukombi kutugwasya kubona kuti malayilile aali muJwi lyaLeza alayandikana mubuumi. Milawu ilakonzya kubeleka kuzintu zili antanganana pesi malayilile alaswaanizya azintu zitakwe milawu ilaantanganana. Muchikozyano, uuchikula ulakonzya kutaziba mapenzi ngakonzya kuswaana kuti waliswaanizya abantu batali kabotu, nkinkaako, bazyali bali abusongo beelede kumubikkila milawu yakumukwabilila. (1 Kor. 15:33) Nayabukomena, mizeezo inooyabusima nkinkaako ulakonzya kusala zyakuchita kabelesya malayilile aazwa muBbayibbele. Alubo kuchita oobo kuyoomugwasya kuti asale beenzinyina balikabotu. (Bala 1 BaKorinto 13:11; 14:20.) Kubelesya malayilile aazwa muBbayibbele kupa kuti moyo wesu ukonzye kutuzulwida kabotu akuti tube amaboneno aali mbuuli aaLeza.\n17. Niinzi chikonzya kutugwasya kuti tusale munzila yabusongo?\n17 Mpuzili na zintu zikonzya kutugwasya kuti tusale munzila iibotezya Jehova? Iiyi mpuzili. Kuti twiibelesya kabotu milawu amalayilile ajanika muJwi lyaLeza, ‘tuyoozulila kukumana milimo mibotu yoonse.’ (2 Tim. 3:16, 17) Nkinkaako, tweelede kuyanduulisisya malayilile aali muMagwalo kuti tukonzye “kumvwisya mbulubede luyando lwa-mwami.” (Ef. 5:17) Tulakonzya kubelesya zibelesyo nzitupegwa ambunga ziswaanizya Watch Tower Publications Index, Research Guide for Jehovah’s Witnesses, Watchtower Library, Watchtower ONLINE LIBRARY aJW Library app. Zibelesyo eezi zyakapangilwa kuti zitugwasye chiindi nituchita chiiyo chesu atulikke naakuti katuli mpuli.\nMOYO WAKAYIISIGWA ABBAYIBBELE UPA KUTI TUJANE ZILONGEZYO\n18. Nziizili zilongezyo nzitujana kuti twatobelezya milawu amalayilile aaJehova?\n18 Tulakonzya kujana zilongezyo kwiinda mukutobelezya milawu amalayilile aaJehova, mbuuli mbutubala mulugwalo lwaIntembauzyo 119:97-100 luti: “Nduuyandisya loko mulao wako! Nduuyeeya buzuba boonse! Milazyo yako ilandisongwaazya kwiinda basinkondoma, nkaambo ndi ayo lyoonse. Ndijisi luzibo kwiinda baiyi bangu boonse, nkaambo nja buyeeya milumbe yako. Ndijisi busongo kwiinda bapati, nkaambo ndabamba imbeta zyako.” “Kubamba” milawu yaLeza amalayilile aakwe kupa kuti tube abusongo, maanu akumvwisisisya. Tulakonzya kuba “abuntu bulondokede abwiime buzulide bwa-Kristo,” kuti twazumizya milawu amalayilile aaLeza kuti ziyiisye myoyo yesu.—Ef. 4:13.\n^ par 2 Kkampaasi nkanchina kalaakansimbi kabosya kalaamagineti kakkala kakalangide kubbazu lyakunyika. Kuti kayibeleka kabotu, kkampaasi ilakonzya kugwasya muntu kuti atasweeki.\n“Bwami Bwangu Tabuli Bwaansi Ano”\nAtujatane Mbuuli Jehova aJesu Mbubajisini\nWakali Kunookonzya Kubotezya Leza\n“Mumuni Wanu Umunike” Kuti Jehova Alemekwe\nZYAKACHITIKA MUBUUMI Kuumbulizigwa Mumapenzi Aangu Oonse\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA June 2018\nNGAZIYAKULINDA—YAKWIIYA June 2018


Zyoonse Nzyaamba Jehova Leza Zilazuzikizigwa (Jeremiya 51)\nLUBONO LUZWA MUJWI LYALEZA | JEREMIYA 51-52\nZyoonse Nzyaamba Jehova Zilazuzikizigwa\nJehova wakaamba zintu zyakali kuyoochitika kunembo\nMulindi wakuPersiya wakali kubelesya kanta\n“Amunone mivwi [tunta]”\nMaMede amaPersiya bakakuzi kabotu kubelesya tunta alimwi ntuto ntubakali kubelesya loko munkondo. Alubo bakali kutunona kuti tubosye\n“Basilumamba ba-Babuloni baleka kulwa”\nMalembe ajanika muNabonidus aamba kuti: “Basilumamba baKkoresi bakanjila muBbabbiloni kabatalwanide.” Eezi zyaamba kuti teebakakataazikana kuti banjile mumuunzi alubo zyeendelana azili mubusinsimi bwaJeremiya\n‘Bbabbiloni uyooba chitantaala chamabwe alimwi uyooba tongo kukabe kutamani’\nKuzwa mu539 B.C.E., Bbabbiloni teeyakachilikwe bulemu. Alexander Mupati wakali kuyanda kuyaka muunzi wakwe muBbabbiloni pesi wakafwa katanazichita. Muchiindi chamaKristu akusaanguna, mwaapostolo Petro wakaswaya kuBbabbiloni nkaambo kwakali kukkala amwi maJuda. Pesi mumwaanda wane C.E., muunzi ooyu wakali waba tongo kawutachikkalwi abantu\nKuzuzikizigwa kwabusinsimi bwamuBbayibbele kundigwasya biyeni?\nKujana ndabayiisyaanzi bamwi atala abusinsimi oobu?


‘Amuboole kulindime, . . . eelyo ndilamulemununa’ | Ngaziyakulinda Yakwiiya\nNgaziyakulinda—Yakwiiya | September 2019\nBALA MU Acholi Afrikaans Aja Akha Albanian Altai Alur American Sign Language Amharic Amis Arabic Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazilian Sign Language Bulgarian Cakchiquel Catalan Cebuano Changana (Mozambique) Chavacano Chichewa Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Croatian Cuban Sign Language Czech Dakota Dangme Danish Digor Douala Drehu Dutch Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Poqomchi' Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\n‘Amuboole kulindime, . . . eelyo ndilamulemununa’\n“Amuboole kulindime nyoonse nomukatede akulemenwa, eelyo [ndilamulemununa].”—MT. 11:28.\nLWIIMBO 17 “Ndilayanda”\n1. Kweendelana amajwi ali muli Matayo 11:28-30, nchisyomezyoonzi Jesu nchaakaamba?\nJESU wakabasyomezya zintu zibotu bantu bakali kumuswiilila. Wakati: ‘Amuboole kulindime . . .eelyo ndilamulemununa.’ (Bala Matayo 11:28-30.) Chisyomezyo eechi nchachoonzyo. Yeeya atala anzyaakachitila mwanakazi wakali kuchiswa bulwazi butasilikiki.\n2. Niinzi Jesu nchaakachitila mwanakazi wakali kuchiswa?\n2 Mwanakazi ooyu wakali kuyanda kugwasigwa. Wakali waya kubasilisi biingi kayanda kusilikwa. Wakachiswa kwaminyaka iili 12 kakutakwe muntu uukonzya kumusilika. Kweendelana amulawu waMozesi, mwanakazi ooyu wakali sofweede. (Lev. 15:25) Chiindi naakamvwa kuti Jesu wakali kuponia bakali kuchiswa, wakayinka kayanda kuti akagwasigwe. Naakamubona, wakajata lumpimpito lwachigogo chakwe chaatala mpawo wakapona mpawaawo! Pesi Jesu wakachita zyiingi kutali kumuponia luzutu, wakamulemeka. Muchikozyano, chiindi naakali kwaambuulaawe wakabelesya bbala litondeezya kumuyanda akumulemeka lyakuti “mwanaangu.” Nisimpe kuti mwanakazi ooyu wakalemununwa alubo wakalimvwa kaali waba aamanguzu!—Lk. 8:43-48.\n3. Njiili mibuzyo njitutasandule?\n3 Wabona na kuti mwanakazi ooyu nguwe wakaya kuli Jesu. Wakabelesya manguzu aakwe kuti aye kuli nguwe. Zilaantanganana kuti ndiswe tweelede ‘kuboola’ naakuti kuya kuli Jesu. Mazubaano, Jesu taachiponyi bantu ‘baboola kulinguwe’ munzila yazigambyo. Nikuba boobo, uchiinkilila kunembo kututamba kati: ‘Amuboole kulindime, . . . eelyo ndilamulemununa.’ Muchiiyo eechi, tulasandula mibuzyo iili musanu yakuti: Nga tulachita biyeni kuti ‘tuboole’ kuli Jesu? Wakali kwaambaanzi naakati: ‘Amubweze joko lyangu’? Twiiyaanzi kuzwa kuchikozyano chaJesu? Nkamboonzi mulimu ngwatupede nutulemununa? Alubo kubweza jokwe lyaJesu kutulemununa biyeni?\n4-5. Aamba nzila nzitukonzya ‘kuboola’ aazyo kuli Jesu?\n4 Imwi nzila njitukonzya ‘kuboola’ kuli Jesu, nkwiiya zyiingi atala anzyaakaamba anzyaakachita. (Lk. 1:1-4) Tweelede kulibalila atala azintu eezi nkaambo taakwe muntu uukonzya kutuchitila oobo pe. Alubo, ‘tuboola’ kuli Jesu kwiinda mukusala kubbabbatizigwa akuba sikwiiya waKristu.\n5 Alubo imwi nzila njitukonzya ‘kuboola’ kuli Jesu nkuya kubaalu kuti batugwasye chiindi nituyanda kugwasigwa. Jesu ubelesya “zipego mubantu” chaamba baalu kuti balanganie mbelele zyakwe. (Ef. 4:7, 8, 11; Joh. 21:16; 1 Pet. 5:1-3) Ndiswe nitweelede kwiinka kubaalu kuti batugwasye. Alubo tatulangilili kuti baalu balizizi nzituyeeya anzituyanda. Atubone chikozyano chamukwesu uutegwa Julian. Wakati: “Ndakazwa aaBbeteli akaambo kakuchiswa-chiswa, umwi mweenzuma wakandibuzya kuti ndikumbile baalu kuti bandigwasye. Pesi ndakali kuyeeya kuti tandiyandi lugwasyo pe. Kumamanino, ndakazoobakumbila kuti bandigwasye alubo kugwasigwa ooku kwakaba chipo chipati loko.” Mbuuli mbubakachita baalu bakagwasya Julian, andiswe baalu balakonzya kutugwasya kuziba “mizeezo ya Kristo,” eezi zyaamba kumvwisisisya akutobelezya mizeezo yakwe. (1 Kor. 2:16; 1 Pet. 2:21) Eechi nchiimwi chipo chipati nchibakonzya kutupa.\nAMUBWEZE “JOKO LYANGU”\n6. Jesu wakali kwaambaanzi chiindi naakati: ‘Amubweze joko lyangu’?\n6 Chiindi Jesu naakati: ‘Amubweze joko lyangu,’ zilakonzeka kuti wakali kwaamba kuti: “Amutambule bweendelezi bwangu.” Alubo zilakonzeka kuti wakali kwaamba kuti: “Amunjile mujokwe andime kuti tubelekele Jehova katulaamwi.” Kufumbwa mbaakali kwaamba, jokwe lyiiminina mulimu ngutweelede kuchita.\n7. Kweendelana amajwi ali muli Matayo 28:18-20, nguuli mulimu ngutwakapegwa kuti tuubeleke alubo tulaachoonzyo chanzi?\n7 Tuzumina kutamba kwaJesu kwiinda mukulipeda akubbabbatizigwa. Jesu utamba bantu boonse alubo ulabatambula boonse bayanda kubelekela Leza amoyo woonse. (Joh. 6:37, 38) MaKristu woonse alaachilongezyo chakubeleka mulimu wakubuzya bamwi makani mabotu, Jehova ngwaakatumide Jesu kuti awubeleke. Tulaachoonzyo chakuti Jesu unootugwasya kubeleka mulimu ooyu.—Bala Matayo 28:18-20.\nLemununa bamwi mbuuli mbaakachita Jesu (Langa fuka 8-11) *\n8-9. Nkamboonzi bantu balibombya nibakali kuzumina kutambwa aJesu alubo njiili mibuzyo njitweelede kulibuzya?\n8 Bantu balibombya bakali kuzumina kutambwa aJesu. (Mt. 19:13, 14; Lk. 7:37, 38) Nkamboonzi? Atubone musiyano wakaliwo akati aJesu abaFarisi. Bapati bazikombelo aaba teebakali aaluyando pe alubo bakali kulisumpula. (Mt. 12:9-14) Jesu wakali aaluyando alubo wakali kulibombya. BaFarisi bakali kulisumpula akaambo kazyuuno nzibakali aazyo muchilawu mubakali kukkala. Pesi Jesu wakatondeezya kuti nzibakali kuchita teezyakali kabotu pe nkinkaako wakayiisya basikwiiya bakwe kuti kabalibombya. (Mt. 23:2, 6-11) BaFarisi bakali kulitondeezya kuti balaamanguzu kwiinda mukumanikizya bamwi kuti babaswiilile. (Joh. 9:13, 22) Jesu wakali kulemununa bamwi kwiinda mumichito amajwi aaluzyalo.\n9 Kuli zyiiyo na nzwayiya kuzwa kuli Jesu? Libuzye kuti: Bantu bandizi kuti ndili muntu uutafwambaani na kunyema alubo uulibombya? Ndilayanda na kuchita milimu iilangilwaansi kuti ndigwasye bamwi? Ndilabatondeezya na luzyalo bamwi?\n10. Jesu wakali kuyanda kuti basikwiiya bakwe balimvwe biyeni amulimu wabo?\n10 Jesu wakali kuyanda kuti bantu mbaakali kubeleka aabo babe aluumuno alubo wakanoneezegwa kubayiisya. (Lk. 10:1, 19-21) Jesu wakalaangunukide zyakuti basikwiiya bakwe kwakali kubawubila kumubuzya mibuzyo alubo wakali kuyanda kuziba nzibakali kuyeeya. (Mt. 16:13-16) Mbuuli mbiifwefwema minsamu iili andawu ibyalilwa minsamu, basikwiiya baJesu bakali kuzwidilila. Bakayiya zyiiyo zyiingi nzyaakali kubayiisya alubo bakazyala michelo mibotu kwiinda mumilimu yabo.\nBa muntu waangunukide kwaambuula aabamwi\nBa muntu uulibambilide alubo musungu\nBa muntu uulibombya alubo uubeleka changuzu *\n11. Njiili mibuzyo njitweelede kulibuzya?\n11 Kuli bantu mbweendelezya na? Kuti kakuli boobo, libuzye kuti: ‘Ndiyanda kuti bantu balimvwe biyeni chiindi nindibeleka aabo achiindi nindili kung’anda? Ndiyanda kuti kube aluumuno na? Balaangunukide na bamwi kundibuzya mibuzyo? Alubo ndilabazumizya na bamwi kuti baambe maboneno aabo?’ Tatuyandi kuba mbuuli baFarisi bakatali kuyanda kuti bamwi babuzye mibuzyo alubo bakali kupenzya bantu bakali kwaamba maboneno asiyene angibakalaawo.—Mk. 3:1-6; Joh. 9:29-34.\n12-14. Nkamboonzi mulimu ngwaakatupa Jesu nuutulemununa?\n12 Nkamboonzi nutulemununa mulimu ngwaakatupa Jesu? Kuli twaambo twiingi pesi atubone tuche biyo.\n13 Tulaabalangizi balikabotu. Mulangizi wesu mupati, Jehova, ulalumba alubo ulabotelwa akaambo kababelesi bakwe. Uubona kuuyandikana mulimu ngutuchita. (Heb. 6: 10) Alubo Jehova ulatugwasya kwiinda mukutupa nguzu zyakwe kuti tukonzye kuchita milimu yesu. (2 Kor. 4:7; Gal. 6:5, makani aamunsi) Mwaami wesu Jesu nchikozyano chibotu. (Joh. 13:15) Baalu beembela mbelele baleezya kutobelezya Jesu, “mweembezi mupati.” (Heb. 13:20; 1 Pet. 5:2) Baleezya amanguzu aabo oonse kuti babe aluzyalo, babe bantu basungwaazya akuti babe achibindi chiindi nibatuyiisya akutukwabilila.\n14 Tuli abeenzuma balikabotu. Taakwe bantu bali aamulimu uuyandikana loko alubo bayandana mbuuli ndiswe pe. Yeeya kuti: Tuli achilongezyo chakubeleka aabantu bapona kweendelana azyeelelo zyaLeza zisumpukide alubo batalisumpuli pe. Bantu aaba bali azipo pesi tabalisumpuli pe, alubo babona kuti bamwi bantu balabayinda. Batubona mbuuli beenzinyina kutali mbuuli basimilimonyina luzutu. Balatuyanda zyakuti balakonzya kutufwida!\n15. Tweelede kulimvwa biyeni akaambo kamulimu ngutuchita?\n15 Tubeleka mulimu uyandikana loko. Tuyiisya bantu kasimpe atala aJehova akuyubununa kubeja kwaSaatani. (Joh. 8:44) Saatani uyanda kuti bantu bazibe zintu zyakubeja zipa kuti batabi aabulangilizi. Muchikozyano, uyanda kuti bantu basyome kuti Jehova tatulekeleli pe kuti twabisya akuti tatuyandi pe. Ooku nkubeja kupati loko! Kuti ‘twaboola’ kuli Jesu, zibi zyesu zilalekelelwa. Alubo simpe ndyakuti Jehova utuyanda loko. (Rom. 8:32, 38, 39) Kulabotezya kaka kugwasya bantu kuti basyome Jehova akubabona kabali kuchincha buumi bwabo!\nLEMUNUNWA MUJOKWE LYAJESU\n16. Mulimu ngwatupede Jesu usiyene biyeni ayimwi milimu?\n16 Mulimu Jesu ngwatupede kuti tubeleke ulisiyene ayimwi milimu njitweelede kuchita. Muchikozyano, bantu biingi tababotelwi pe alubo ngabakatala nibazwa akubeleka milimu yakunyika. Kusiyana azeezi, kuti twabelekela Jehova aJesu nga twakkutisikana. Kulakonzeka kuti nga twakatala, nikuba boobo, nga twanjila miswaangano yambungano buzuba oobo. Pesi nitwachayisya, tulimvwa katuli twalemununwa alubo katuli amanguzu. Zilakozyania achiindi nitukambawuka anitubala Bbayibbele katuli atulikke. Kuchita oobu kweeta mpindu mpati kwiinda manguzu ngitubelesya!\n17. Niinzi nzitweelede kuziba anzitweelede kuchenjelela?\n17 Tweelede kuziba kuti manguzu eesu kuli mpaagolela nkinkaako tweelede kubikkila maanu kuzintu nzituchita. Muchikozyano, tulakonzya kumaninsya manguzu eesu katuyanduula zintu zyakumubili. Atubone Jesu nzyaakabuzya muvubi wakasika kuli nguwe akubuzya kuti: “Ino ncinzi ncondeelede kucita kutegwa ndikajane buumi butamani?” Muvubi ooyu wakali kuuswiilila mulawu. Kweelede kuti wakali muntu uuli kabotu nkaambo Marko wakaamba kuti Jesu ‘wakamuyanda.’ Jesu wakamutamba muvubi ooyu kwiinda mukwaamba kuti: “Koya ukasambale zintu nzyojisi akupa bacete” alubo “wamana uboole ube sikunditobela.” Mwaalumi ooyu wakali kuyanda kutobela Jesu pesi taakayanda pe kusiya “lubono lunji” ndwaakalaalo. (Mk. 10:17-22) Nkinkaako wakakaka jokwe lyaJesu mpawo wakiinkilila kunembo kabelekela “Lubono.” (Mt. 6:24) Kaansinga nduwe, wakali kunoochita biyeni?\n18. Niinzi nzitweelede kukkala katuchita alubo nkamboonzi?\n18 Tweelede kukkala katulanga-langa zintu nzitubikka mubusena bwakusaanguna. Nkamboonzi? Kuchitila kuti twaabelesye kabotu manguzu eesu. Atubone chikozyano chawumwi mukwesu uuchikula utegwa Mark wakati: “Kwaminyaka myiingi, ndakali kubonaanga ndipona buumi buuba. Ndakali kupayona pesi ndakali kubelesya chiindi chiingi kandiyanduula mali nyingi kuchitila kuti ndipone buumi bulikabotu. Ndakali kukataazikana kuti nkamboonzi buumi nibwakali kundiyumina. Mukuya kwachiindi, ndakazoobona kuti ndakali kusaanguna kuchita nzindiyanda mpawo chiindi chakali kusyaala ndakali kubelekela Jehova.” Mark wakazoochincha mizeezo amaboneno aakwe mpawo wakazoochita zyiingi mukubelekela Jehova. Mark wakayungizya kuti: “Chimwi chiindi ndilakataazikana mumizeezo pesi Jehova aJesu nga bandigwasya kuti ndizunde mapenzi aangu.”\n19. Nkamboonzi kuba aamaboneno aali kabotu nikuyandikana?\n19 Jokwe lyaJesu lilatulemununa kuti twachita zintu zitatu zitobela. Chakusaanguna, kkala kuli amaboneno aali kabotu. Tubeleka mulimu waJehova nkinkaako tweelede kuuchita kweendelana ambayanda. Iswe tuli babelesi pesi Jehova nguSimalelo wesu. (Lk. 17:10) Kuti mulimu waLeza twawubeleka mbuuli mbutuyanda tunooli tulikukaka kunjila mujokwe lyaJesu. Muchikozyano, ng’ombe ilakonzya kulichisa akukatala kuti yakaka kutobelezya ziyandwa asimalelo wayo chiindi niyangidwe aajokwe. Kuli lumwi lubazu, tulakonzya kuchita zyiingi akuzunda masunko kuti twatobelezya malayilile aaJehova. Utalubi kuti taakwe muntu ukonzya kukasya mulimu waLeza kuti uchitwe!—Rom. 8:31; 1 Joh. 4:4.\n20. Ngaali makanze ngitweelede kuba aawo chiindi nitubweza jokwe lyaJesu?\n20 Chachibili, beleka kuli amakanze mabotu. Makanze eesu ngakulemeka Taateesu siluyando, Jehova. Bantu bamumwaanda wakusaanguna bakali aachiyandisyo chakuchita zintu nzibayanda nkinkaako, teebakali kubotelwa pe alubo bakazoosiya jokwe lyaJesu. (Joh. 6:25-27, 51, 60, 66; Flp. 3:18, 19) Kusiyana abantu aaba, bantu bakali kubeleka kabali amakanze mabotu chaamba kuyanda Jehova abasimayakilane babo bakazumina jokwe lyaJesu alubo bali aabulangilizi bwakuyooyendelezya aamwi aJesu kujulu. Andiswe tulakonzya kubotelwa kubweza jokwe lyaJesu kuti katuli aamakanze mabotu.\n21. Kweendelana amajwi ali muli Matayo 6:31-33, niinzi nzitulangilila kuti Jehova atuchitile?\n21 Chachitatu, langilila zintu zibotu. Twakasala buumi bwakulipeda alubo buyanda kuti tubeleke changuzu. Jesu wakatuchenjezya kuti tuzoopenzegwa. Nikuba boobo, tweelede kulangilila kuti Jehova uyootupa manguzu aakuti tukonzye kulisimya kumapenzi ngituswaana. Kulisimya kwesu kupa kuti lusyomo lwesu lusime. (Jak. 1:2-4) Tweelede kulangilila kuti Jehova uyootupa nzituyanda, Jesu uyootweembela alubo akuti bakwesu abachizi bayootusungwaazya. (Bala Matayo 6:31-33; Joh. 10:14; 1 Tes. 5:11) Nga tulayandaanzi zimbi?\n22. Niinzi cheelede kutubotezya?\n22 Mwanakazi wakaponesegwa aaJesu wakalemununwa mubuzuba mbuboobo. Pesi kuti kali wakaswiilila Jesu akuba sikwiiya wakwe, uyoolemununwa kukabe kutamani. Ubonaanga wakachita biyeni? Kuti kaali wakasala kubweza jokwe lyaJesu uyoojana chilongezyo chakweendelezya aamwi aJesu kujulu! Kufumbwa nzyaakali kukonzya kusiya kuti atobele Jesu ziyoopa kuti ajane mpindu eeyi. Kufumbwa kuti tuli aabulangilizi bwakuyoopona kujulu naakuti aanyika, tulabotelwa kuti twakatambula kutamba kwaJesu kwakuti: “Amuboole kulindime!”\nNGA ULASANDULA BIYENI?\nNga ‘tulaboola’ biyeni kuli Jesu?\nNkamboonzi mulimu ngwaakatupa Jesu nuutulemununa?\nJokwe lyaJesu nga litulemununa biyeni?\nLWIIMBO 13 Kristo, Ncitondezyo Cesu\n^ par 5 Jesu ututamba kuti tuye kuli nguwe. Kuzumina kutambwa aJesu kuswaanizyaanzi? Chiiyo eechi chilawusandula mubuzyo ooyu alubo chilatuyeezya mbukutulemununa kubelekaamwi aKristu.\n^ par 60 BUPANDULUZI BWAZIFANIKISYO: Jesu wakalemununa bamwi munzila zisiyene siyene.\n^ par 66 BUPANDULUZI BWAZIFANIKISYO: Mukwesu ulikutobelezya chikozyano chaJesu kwiinda mukulemununa bamwi munzila zisiyene-siyene.\nJehova Ulabayanda Bakombi Bakwe Balichesya\nArmagedoni Iyooyeta Mpindu Mbotu!\nKkala Kulibombya Kubweendelezi bwaJehova\n“Ndakalanga, Eelyo Ndakabona Nkamu Mpati”\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA September 2019\nNGAZIYAKULINDA—YAKWIIYA September 2019


Nkombyo yaHana Yakuti Abe Amwana Mulombe Samiyele | Zyiiyo Zyabana Zizwa muBbayibbele\nUmwi mwaalumi wachiIsrayeli wakali kutegwa Elikkana wakakwete bakayintu babili, umwi wakali kutegwa Hana, umwi kategwa Penina pesi wakali kuyandisya Hana. Penina wakali kupenzya Hana chiindi choonse nkaambo Hana taakalikwe bana pe. Munyaka amunyaka, Elikkana wakali kwiinka kutente lyakukombela ampuli yakwe kuShilo. Chimwi chiindi nibakali kuShilo, Elikkana wakabona kuti mukayintu wakwe ngwaakali kuyandisya Hana wakaluuside. Mpawo Elikkana wakati: ‘Utanoolili Hana. Tandikuboteli na? Ndilakuyanda.’\nNikwakaba chiindi, Hana wakaya kukukomba alikke. Chiindi naakali kukomba kuli Jehova kuti amugwasye, wakali kulila. Wakasyomezya Jehova kuti: ‘Jehova ikuti wandipa mwana mulombe, ndiyoomupa kuli nduwe kuti akakubelekele buumi bwakwe boonse.’\nMupayizi Mupati Eli wakabona Hana kalila alimwi wakayeeya kuti Hana ulikoledwe. Hana wakati: ‘Peepe mwami, tandikoledwe pe. Ndilaapenzi pati nkinkaako, ndalikubuzya Jehova.’ Eli wakabona kuti nzyakaamba tazili kabotu, nkikaako, wakati: ‘Leza akupe nchukumbila.’ Naakamana kukomba, Hana wakamvwa kabotu mpawo wakeenda. Kawutanamana munyaka, Hana wakatumbuka mwana mulombe alimwi wakamuuzika kuti Samiyele. Ubonaanga Hana wakamvwa biyeni?\nHana taakachiluba pe chisyomezyo nchaakasyomezya Jehova. Naakaleka kunyonka Samiyele, wakamutola kutente lyakukombela kuti akabeleke nkuko. Mpawo Hana wakabuzya Eli kuti: ‘Ngomwana ngundakali kukombela, ndiyanda kumupa Jehova kuti amubelekele buumi bwakwe boonse.’ Munyaka amunyaka, Hana aElikkana bakali kuswaya Samiyele alimwi bakali kumweetela jansi. Kuzwa waawo, Jehova wakachita kuti Hana abe abana balombe batatu abasimbi babili.\n“Amukumbile, mulapegwa. Amuyandaule, mulajana.”—Matayo 7:7\nMibuzyo: Nkamboonzi Hana naakawuside? Jehova wakamulongezya biyeni Hana?


Yahushua naa Poopo Francis: Nguni yebo ngoti syome? Print\nYahushua naa Poopo Francis: Nguni yebo ngoti syome?\nPoopo Francis utaminina kuti walo muntu uutakwe kampenda wiiminina Mufutuli Yahushua. Pele kuswiililisya twaambo tuzwa mumulomo wakwe, akutweezyeka ku Mangwalo, kuyubunuka ciimo, bukkale abweende bwalusyomo lukazyanya aMufutuli.\nKULYA MUSALO? Hena nga masimpe aayo nobantu? Bamapoopo kunyina NOBAYOOMA pe!\nPele eeco ncencico cini Poopo Francis ncaakacita mu Mukubwe Kaangala mu 2017. Aayo makani ngaakaambilizya, akalembelwa muŋanda yakwe mumunzi wa Vaticani; ooyo wakali mulumbe mubotu, pele uusendekezya mapolitikisi-bupaizi-amalelo aanyika. Wakali mulumbe wakwiita malelo woonse kuti babelekele antoomwe, akuyakila bantu boonse buumi bucizya kumbele.\nOoyo mulumbe wakasikila mpuululila ncobeni munsaa kumamanino eelyo poopo naakaambilizya kuti : “Ndamulomba nobantu, amundizumizye kuti ndaambe cintu eeci mujwi lilemu, akusalazya makani: kufumbwa kuti omuntu koyaa kubaa nguzu kapati, ayalo micito yako inga yatali kujatikizya bantu banjaanji, nkabela yebo mbolaa nguzu zipati, weelede kulilingula akulitolaansi. Kuti toocicita eeco, inguzu zyako inga zyakujazya, alimwi yebo inga wajazya bantu bamwi.”\nMpoonya, aabo bantu bakali kumulangilizya akumuswiilizya poopo, bakatalika kulivwiyavwiya mumizeezo yabo kabati: Hena kuli maseseke ngasiside mumulumbe wakwe ooyu poopo na? Mbwaanga bunji bwabantu “tabakwe nguzu” zipati, ino nguni ngwasendekezya maambila mbali? Hena mwati ambweni wakali kutumina mulumbe kumbungano ya Illuminati na? Naa kubantu basale balemenede atalaa akuvwuba kapati nyika na? Nkaambo nzi ncaakali kubakulwaizya kulitolaansi akubomba? Mulumbe wini wa Mufutuli Yahushua lyoonse wakali mulumbe wakuti muntu asetekane ncobeni, kuleka buyo kulipeekezya kusetekana. Aboobo, ooko nkuupaupa ameso kulitondezya kubaa ciimo cimwi, pele koimpene akutaba muciimo eeco ncolipeekezya kuba.\nKuti kali poopo wakali kutumina maseseke mumulumbe ngwaakali KUYOOMA, tacili cintu cizyizyilwe nokuba cizyibika. Nokuba boobo, lyoonse ncintu cabusongo kusanyangula kufumbwa cintu ncaakaamba muntu walupatipati ulaa mpuwo, kapati kuti ooyo kali muntu uulipeekezya kwiiminina Mufutuli.\nKuswaanganya Nyika Mbokupilinganya Buna Kristu\nCintu cini bantu ncobeelede kwiibaluka ncakuti poopo lyoonse ulaa makanze aajatikizya nyika yoonse*. Kwaamba bwinibwini, poopo muntu “sinyika.” Woonse makanze aakwe ngakanzide alisisidwe kuzwa kubantu baanyika, kutegwa alisumpule mwini kuba musololi wabupaizi atalaa nyika. Eeci ncecintu cibambila nzila yakuti eelyo myeembo ya ciyubunuzyo yaakutalika kulila, alimwi madaimona aakulibonya mbuli ziseese zizwa kulaale, zyaakutalika kusyaanikizyanya atalaa nyika, walo poopo akabe nguusalwa anyika yoonse kuti abe wiiminina bantu akubamvwanya amadaimona/akulwana nkondo. "Kukamantanya nyika yoonse" ooyo ngo muzeezo uusumpula makanze a Cikombelo ca Katolika atalaa misyobo yoonse yabupaizi, nkaambo “kukamantanya nyika yoonse” takusiyimuntu kalikwayide anze lyanguzu zyapoopo pe.\n"Kukamantanya nyika yoonse antoomwe" ncintu ciimpene akulikwaya kuba muntu uuyanda cisi cokwenu. Kulikwaya akulilela, nkusyoma kuti muntu, amasi aalilelede alaa mpindu yakuliiba kulicitila zintu kwiinda kuti aayo masi kaaswaangene akuyaamina kumasinyina amwi. Kuliiba kuba muntu wacisi tacicili cintu ciluleme mumapolitikisi pe. Pele “kuswaangana antoomwe nyika yoonse” ngamakanze aabuzuba buno.\nCilimasimpe kuti yoonse mincini iibelesyegwa mazubaano yakacesya misinzo atalaa nyika. Nokuba boobo, “kuswaanganya nyika yoonse antoomwe” tacili cintu cikonzya kubambulula mapenzi woonse pe. “Kuswaanganya nyika yoonse antoomwe”, ncintu cidyaaminina akusyaanikizya muntu kuti asangane mutubungabunga natayandide. Aabo, bakaka kucita boobo kufumbwa naa nkaambo nzi, inga basinikizyigwa kucita boobo, nokuba kwiimwa zintu zyabuumi kuti bamanine kufwa.\nKuzwa mumwaka wa 1991, umwi wakali mu Jesuiti Malachi Martin, wakalemba bbuku licenjezya nkondo eeyo yakali kulwaninwa kweendelezya nyika yoonse aciindi eeco. Eeli bbuku lilaa mutwe uulembedwe kuti Makkii aa Bulowa Oobu: Poopo John Paul II Ulwana cisi ca Russia aca Kumbo kuti Ayendelezye Mulazyo wa Nyika Mupya. Mubbuku eelyo, Martin ulashinshima kucenjezya kuti, tubunga tuliibide kuyandisya zisi, bupaizi ankamu zyabantu zimwi, zyoonse zilangilwa kuyootilimunwa akuzazaulwa, noziyanda nozitayandi, kuti zikakonzye kweelela kukkalilila akataa bweendelezi bwa nkamu zilaa nguzu zipati munyika. Kunyina niiba yomwe nkamu iikonzya kuyookkalilila akulyeendelezya kuti kiitakwe nguzu pele buyo kuti yalilekela — nanka kupenzyegwa — kuti ikomezyegwe kwiinda mbuyakabede kaindi . . . Mbuli mbunga mbozibede, ziyokwaanjila aataambwi. Zyeelede kusangana cakumananinina akubaa cibeela mumulazyo wabweendelezi bwanyika mupya . . . Nokuba, kuliyaamuna, akucaala kazitakwe uuzigwasya, akutalanganyigwa kuti zicili mbunga zilyeendelezya mumulazyo wanyika mupya.1\nMazubaano, kakwiindide myaka 25, ncintu cikonzya kubonwa ncobeni eeco Martin ncaakali kushinshima buyo aciindi eeco. Aboobo mbuli mbotwazyiba lino makanze aa Poopo aakulela nyika yoonse, ncintu ciyandika kapati kuzyiba zintu nzyasyoma aziiyo nzyayiisya, nkaambo eezyo nzyezimutondezya mbwabede bwini. Eeci cibalo cisoleka buyo kweezyeka Poopo Francis ( mutwaambo twakwe, buumi mbwakkala azintu nzyasyoma) kuli zya Mufutuli Yahushua.\nYahushua kumweezyeka Francis: Walo wakati/ walo wakati\nCintu citaanzi ciimpene akataa micito ya Poopo aziiyo zyokwa Yahushua ncakuti Poopo usinikizya bantu boonse kumutambula kuti abe nguuyendelezya atalaa nyika yoonse. Mukwiimpana, Yahushua wakaambila Pilato kuti: “Bulelo Bwangu tabuli bulelo bwanyika eeyi: kuti bulelo bwangu nibwali bwanyika eeyi, nkabela inga batwanga bangu balwanina kuti Ime nditajatwi mumaanza aa BaJuuda: pele lino bulelo bwangu tabuzyili anyika pe.” (Johane 18:36, KJV)\nOoku kukonkezya kwa Mufutuli kuti bulelo bwakwe tiibwakali bwaanyika eeyi, ncintu ciimpene kulaale amakanze ookwa poopo aakulela atalaa nyika yoonse. Pele eeci tacili cintu cilikke ciimpene. Yebo kolyeezyekela makani aatobela aayo ngaakaamba poopo kumajwi aa Mufutuli Yahushua.\nBantu baku ABC News, bakamwaya mulumbe wakuti mulweendo lwa Poopo Francis mu Vwivwi, 2015, kuya ku Munzi wa New York, walo wakataminina kuti lufu lwa Kristu Yahushua ndwaakafwa aciciingano talukwe mpindu pe: “Iciciingano citutondezya nzila yiimpene yakuzwidilila. Mulimo wesu ngwakusyanga mbuto. Leza nguubwene micelo yamilimo yesu. Kuti muziindi zimwi nguzu akukakatila kwesu kwalibonya kwaalilwa akutazyala micelo, swebo tweelede kwiibaluka kuti buumi bwa Jeesu Kristu mbotutobela, bwakaalilwa munyama yabuntu, aciciingano cakaalilwa koonda mulimo.” 2\nNokuba kubala bbala lyomwe-lyomwe, aaya mabala alakankamusya, akuli Bakatolika lwabo! Kuyungizya waawo, aaka nkaambo kakazya ncobeni eeco cilembedwe ncaakaamba mumajwi aakwe Yahushua mubbuku lya Mateyo : “Amulange, katuya ku Jelusalema; ooko Mwanaamuntu nkwayokwaabwa mumaanza aabasilutwe bapaizi abalembi, mpoonya bayoomusinganya kuti akajayigwe, Alimwi bayoomupa kubantu bamasi kuti bamunonge, bamupenzye, akumukankamina: kwaakwiinda mazuba otatwe walo uyoobuka alimwi.” (Mateyo 20:18-19, KJV)\nYahushua wakalizyi kuti mulimo Wakwe anyika uyoosikila mpuugolela ku Kalivali. Kuyungizya waawo, Walo wakalizyi kuti Taata uyoomubusya alimwi mubuzuba bwatatu. Aaka takali kaambo katyompokezya nokuba kaalilwa koonda mulimo pe! Pele aaya makani aambilizya kuzunda, nkaambo Walo wakalizyi kuti wakazuzika zyoonse eezyo Taata Wakwe nzyaakamutumina kuti Walo azyoocite!\nPoopo Francis wakasulaika kaano ka Malengelo aajulu anyika aako kali mu Mangwalo eelyo naakaambilizya mucikolo cabu Poopo ca Zilengwa leza kuti:\nZiiyo zya kulibeda kwazintu zili masimpe alimwi Leza tali simasalamuzi uujisi kakoli kakusondya pe. Eelyo notubala makani aa Malengelo ku Matalikilo, swebo tuli muntenda yakuyeeyela kuti Leza ngu simasalamuzi, kajisi kakoli kamupa nguzu zyakucita kufumbwa cintu. Pele tabusyi mbocibede oobo pe.\nAayo matalikilo aanyika (kubboloka) ngotusyoma mazubaano, tiiwakali mulimo wa Mulengi wabulemu pe, pele mubwini awalo mulimo Wakwe ulayandika kusanganya kumatalikilo aayo. Kulibonya kwazilengwa leza atalaa nyika, tacili cintu ciimpene amuzeezo wakulenga zintu, nkaambo eeco ncecintu ciyandika, kulenga zilengwa leza ziyaa kusandauka ciimo.3\nUmwi syaazyibwene wazilengwa leza, Ken Ham, wakapa bwiinguzi kayingula muzeezo wakulenga uuli mubbuku lya Matalikilo kuti:\nMukaambo aaka, Poopo Francis, mbweenya mbuli basololi bazikombelo bamwi, ubikkide mizeezo yamuntu kumbelaa Jwi lya Leza. Alimwi kutali buyo ceeco cilikke, walo uya kumbele kusampaula kuti alikke muntu uucita masalamuzi kabelesya “musako wamajiki” nguukonzya kulenga zintu munzila eeyo Leza njaamba kuti Walo wakalenga zintu ku Matalikilo! Andimwaambile ncobeni kuti, ooku nkuunguka maanu aakumvwisisya kuti nguni wini ooyo mu Mangwalo waambwa kuti ngu Leza—Mulengi singuzuzyoonse uukonzya kucita ceeco ncaalilwa kucita muntu wanyama. Cintu cuusisya ncakuti, ooku kulanganya Leza munzila yaciimo eeci kuyaa kuyambukila muzikombelo zya Basikutongooka.4\nMyezi misyoonto niyakainda kuzwa naakakkala acuuno cabupoopo, Francis wakapa mulumbe kubbuwa lya St. Peter ku Loma; oomo mumulumbe wakakazya kuti aayo maleele ngaakacita Mufutuli Yahushua aakuyungizya cinkwa answi, mubwini walo wakati, aayo akali maleele ncobeni. Kunze lyaboobo, walo wakalombozya kuti, eeco cakacitikila boobo buyo nkaambo kakuti bantu bakaabana umwi aumwi kufumbwa ncaakajisi kumweenzinyina. Mbuli mbokulembedwe abusena bwamunzi wa Vatican mumakkompyuta, walo wakati: “Aaya nga maleele: kuleka buyo kuyungizya zintu zyakaliko kale, pele nkwaabanya zintu eezyo zyakalikilo kale, eeco ncecaacitika, akuyumyayumya kwiinda mulusyomo amumupailo. Boonse bakalya alimwi akusiya cimwi ambali: Eeci ncecitondezyo ca Jeesu, Cinkwa cokwa Leza kumukowa wabantu.” 5\nNikwakainda mwaka omwe, wakapa mulumbe aumwi kubbuwa lya Kristu Munununi ku Bolivia, ooko akwalo Poopo Francis wakapandulula ciiyo nceenya eeci, kasendekezya kuti eeco cakacitika akali maleele aakucinca myoyo yabantu kuti batalike kwaabana zintu eezyo nzibakajisi kale akati kabo.\nAlimwi wakazumanana mubusena bwa Vatican mukkompyuta kuti:\nEeco ncaakacita [Jeesu] cilakonzya kwaambwa mumabala otatwe buyo. Wakabweza kankwa kasyoonto akaswi, wakazileleka eezyo mpoonya akupa basikwiiya bakwe kuti baabanye nkamu yakabungene aawo. Mbombubo oobo aaya maleele mbwaakacitika. Taali majiki nokuba bulozi pe. Kwiinda munzila zyotatwe eezyi, Jeesu ulakonzya kusandula mizeezo yamuntu uutayandi bamwi kuti lino abe muntu uuyanda bantunyina, muzeezo wakukamantana abantunyina. . . . Jeesu wakatalisya mulongo wazileleko akataa basikwiiya bakwe, eelyo nibakaabanya eeco ncaakabapa, akucita kuti cibe cipego kubantunyina, aboobo boonse bakalya akukkuta kalilekele. Cintu cinyandya ncakuti, zyakulya zyakaide kuleka kuligwa: zyakali zinji cakuti kwakazula mitaanga iili ciloba. Ooyo ngomuzeezo uuzuminwa, muzeezo uulelekedwe uupedwe, lyoonse ukkutya nzala yabantu.6\nMumwezi wa Mukazi-maziba 2015, Poopo Francis wakapa mulumbe oomo walo mwaakaamba kuti Bakatolika beelede kuba “bazyali bankutwe” kuleka “kuzyalana mbuli tusulwe.” 7 Basikutongooka kwamyaka minjaanji bakali kusungilizya kuzyalana muciimo cabunkutwe akufubaazya Bakatolika aba Mormoni nkaambo kacilengwa cabo cakukaka kulilesya kuzyala. Bunji bwazikombelo zya Basikutongooka, inga kusikila waawa, bazuminana atwaambo twa poopo ooto. Pele walo wakatunginizya kuya kumbele kaamba kuti, “Ndaamba mukaintu ooyo ngweekazyi kabotu kuti ulimitide ciindi calusele, kumwi kali wakaandulwa kale ziindi zili ciloba, walo wakati 'ndakamukalalila' mukaintu ooyo nkemwaambila kuti, 'Hena yebo uyanda kusiya bana bako bali ciloba babe bamucaala na? Nkusunka Leza ooko!’” 8\nIno nkokwaamba kuti nzi ooku? Hena ooyo mukaintu wa Katolika lyoonse wakazyibide kwaambilwa kuti teelede kulilesya kuzyala, lino usunka Mwami Yahuwah nkaambo ucizyala bana banjaanji boobo? Ino usunka Mwami kuti acite nzi? Hena nkumusunka kuti amujaile bana bamwi kucaale basyoonto buyo mbakonzya kusunga? Naa umusunka kuti amujaye nayanda kuzyala? Nkuunguka maanu ooku nobantu!\nMangwalo eeni aamba kuti: “Muntu ataalyaambili kuti eelyo nasunkwa kuti, Ime ndasunkwa aMwami Yahuwah: nkaambo Yahuwah takonzyi kusunkwa acintu cibyaabi pe, alimwi kunyina nakonzya kusunka muntu naba ni pe.” (Jakobo 1:13, KJV)\nInga kwalibonyaanga nkutamikizya Poopo Francis kuti nguulengelezya twaambo ootu, pele inywe nobasimapolitikisi—inzya mutayimpyi aawa: eeco ncecintu cini mbwabede poopo—balizyibide kubandikila makamu aabantu. Balo balizyi kabotu kuti ooto twaambo ntobalabula nobakananina makunga aabantu, tulaa cikkelo. Alimwi, mutalubi kuti, poopo ulipeekezya kuti ngo mwiiminini wa Kristu! Aboobo kufumbwa ncaamba, bantu balamuswiilila kubee ngo Kristu!\nCiiyo cakali kujanika mukuyiisya kwa Yahushua cakali cakuti, Taata wakujulu ulabayanda bana bakwe umwi aumwi kumugaminina, akuti muntu omwe-omwe ulakonzya kulyuunkila mwini kuli Taata a Mwana kuyoolilauka cimuminyide mumoyo wakwe. Muli Johane 16:27 (NKJV), Walo wakayiisya kuti: “Taata Lwakwe ulamuyanda, nkaambo inywe mwakandiyanda Ime, alimwi mwakandisyoma kuti Ime ndakazyila kuli Taata Yahuwah.” . Nokuba boobo, kweendelanya bwaamba Poopo Francis, cilongwe camuntu a Mufutuli Yahushua, ciimvwi anze lyakukwakwa lwacikombelo, ncilongwe “cilaantenda alimwi cikonzya kucisa.” Mubuzuba bwa Ganda Pati 25, 2014, Poopo wakaambilizya kuti:\nKunyina cintu cakulicitila omwini mucikombelo pe; kunyina bantu balyeendelezya. . . . Zimwi ziindi inga wamvwa muntu umwi kaamba kuti, ‘Ime ndisyoma muli Leza, muli Jeesu, pele kutali mucikombelo, alimwi nsyekombeleli cikombelo pe.' Nziindi zyongaye notwaamvwa muntu waamba majwi aayo? Eeci ncintu citaluleme.\nNkobali abamwi basyoma kuti yebo inga wabaa cilongwe cigaminina a Leza, alimwi kolyuunkila omwini kuli Jeesu Kristu kakwiina kulya mulalilo nokuba kugwasyililwa acikombelo pe. Ooku nkutempaulwa kulaa ntenda kukonzya kucisa muntu. Mumajwi aa Poopo mupati Paul VI, eeyo ‘Mizeezo yabufubafuba.’ Ncintu cili masimpe kuti kweenda musinzo antoomwe ncintu cikatazya, alimwi zimwi ziindi cilatolwaazya. . . . Pele Mwami wakasyomezya mulumbe Wakwe kubantu boonse alimwi toonse ndiswe bakamboni bamakani aayo; alimwi muli basazima abacizyi besu, zipego zyabo, aabo baboola kuzyoolitondezya kuli ndiswe. Eeci caambilizya kuti muntu weelede kuzulilwa kucikombelo.9\nMumwezi wa Mukazi-maziba 2015, Poopo Francis wakakalalila ba Mozilemu nkaambo kakulwana maofisi aaku Paris ookwa Charlie Hebdo, oomo mubakajaya bantu bali 12. Nokuba boobo, walo wakazumanana kuya kumbele.\nMukaambo kakali kumvwikaanga kazumizya kucita bujayi abulwani, walo wakati kuli njeeleela yakwaamba makani azintu, kaamba kuti:\n“Ikuti Musilisi Gasbarri, kali mulongwe wangu ncobeni, wasampaula babaama, acenjele nkaambo ilamulindila mfwaindi,” mbwaakaamba oobo Francis, kasendekezya Alberto Gasbarri, ooyo uusungula misinzo njayendeenda poopo alimwi wakaliimvwi munsi lyakwe. Muntu teelede kucokacoka muntunyina, muntu teelede kutukilia lusyomo lwabantu bamwi, muntu teelede kusampaula lusyomo pe.” 10\nAlimwi aciindi cimwi wakasanganya kusendekezya bulwani akuzumizya bumpelenge.\nEelyo naakali bbishopo ku Argentina, Francis wakati mubuzuba bwa Muvwulo, bamwi balombwana bakandisomba mali masinka mulomo aasika $400,000 aakuti ndigwasye munzi wabacete— pele buyo kufumbwa kuti cikombelo citaangune kubapa mali aabo baalumi.\n“Mukaindi kasyoonto aako Ime ndakayeeya kuti inga ndacita buti: Hena Ime ndibatukile akubabbakela kumatako aabo, naa ndizumanane kufubaala.”\nFrancis wakati, wakazumanana kukoyaanga ncifubafuba, kaambila banalumi aabo bakamuswaide mu ofesi mwaakali kubelekela, akubaambila kuti cikombelo tiicakajisi ciyobwedo camali, nokuba kuti aabo balombwana babuzyabuzya kubeendelezi ba mali aacikombelo aabo bakkala mumbalimbali. Mpoonya poopo wakaamba kuti, ambweni taakabasubula mbokweelede, mukubalekela kuti bazumanane kunyengela bantunyina.11\nEeci nciimo ciimpene ncobeni aceeco ncaakayiisya Yahushua, eelyo naakati: “Inywe mwakamvwa kakwaambwa kuti, Liso kuliso, linyo kulinyo: pele Ime ndamwaambila kuti, amweelebe cibyaabi: pele kufumbwa ooyo uukuuma kusaya lyalulyo, komucengulwida alyalumwesyi.” (Mateyo 5:38-39, KJV)\nKamwi kaambo kokwa poopo nkaakaamba kakali mubuzuba bwa Kaanda Kaniini 12, 2014, eelyo naakali kupa mulumbe wakutambula beenzu. Wakaibaluka Petulo mbwaakatambula basyomi banamasi alimwi eeco mbucakanyandya basyomi bamusela ooyo; Poopo Francis wakaamba kuti inga walo wazibbapatizya iziseese zizwa kulaale kutobelanya bwaacita Petulo.\n“Kupa buyo mukonzyanyo, kuti cifumo kwasika kkunga lya ziseese zizwa kunyenyeezi ya Mars kazyiboola kuzyootulingula okuno alimwi cimwi ciseese caamba kuti ‘Ime njanda kubbizyigwa!’, ninzi cinga cacitika aawo?”\nMpoonya kasandulula ncaakali kwaambawida ziseese, Poopo wakati: “Ziseese zyaku Mars, tee kayi? Ziseese zyamusyobo wanyanzabili, kazyilaa mpemo zilamfu amakwaa matwi mapati, mbweenya mbuli mbozitondezyegwa muzifwanikiso zyabana.”\nKumwi Francis nalibonyaanga ulondolola makani aazwanganinwa mukaambo aaka, eeci tacili ciindi citaanzi munzi wa Vatican niwaakanzide kuti uyoobbizya ziseese zizwa kulaale. Naakali kwaambaula ku Pobwe lya Zilengwa leza lyaku Britain mu 2010, umwi syaazibwene wanyenyeezi ooyo wakali kubelekela Poopo Benedict XVI, wakaamba kuti inga awalo wabbapatizya ziseese “kuti zyalomba kubbapatizyigwa”.12\nNcintu ciinda kulipeekezya kucinca majwi ngaakaamba Mulengi Singuzuzyoonse, pele eeco ncecintu cini Poopo Francis ncaakacita. Alimwi uciinduluka kucita boobo.\nTwaambo tugambya ooto ntwaakali kwaamba Poopo twakasiya bunji akataa Bakatolika kabakopwa akuzingwa mumizeezo kuti ninzi cini ncasyoma alimwi mpali aawo mpaimvwi mulusyomo lwakwe. John-Henry Westin, muntu wa Katolika waku Loma ooyo wakatalisya kulemba LifeSiteNews.com, lyoonse ulainduluka kwaambilizya twaambo ooto ntwaamba poopo mumilumbe yakwe, ooto twaambo ntotusiya Bakatolika banjaanji kabazingidwe. Walo waamba kuti:\n“Kuli kupyopyogana kupati ncobeni mu Cikombelo kujatikizya mpaimvwi Poopo mulusyomo lwakwe. Nokuba kuti kulibonyaanga Poopo wiimvwi kulubazu luzumizya bantu Bakatolika balekene cikwati alimwi a Bakatolika bakainduluka kukwatana nokuba kukwatwa, akati kabo kuli bamakkadinalo abamabbishopo aabo basendekezya kuti Poopo ncaamba caambilizya ciimpene ancobazumizya mubantu aabo beelede kulya mulalilo.\nKuli baabo bamuzyi kkadinalo Jorge Bergoglio mbwaakabede naatakataninga sumpulwa kukkala acuuno cabuleli, eeco tacili cintu ceenzu pe kumumvwa nkwakanana boobo. Ime ndakabandika abapaizi bamwi bongaye baku Buenos Aires aabo bakali kubeleka antoomwe a Kkadinalo Bergoglio mumilimo yiimpene alimwi boonse bakazumina kuti kupyopyongana ncecintu cilitondezya mumilimo yakwe. Kamwi kaambyo kakazwidilila nkamalailile aakwe. Ime ndakaambilwa abantu banjaanji bakali kuzwa kumabazu obile kabazwa mumiswaangano yokwa Kkadinalo Bergoglio kumwi kabayeeya kuti walo wakali kusumpula mizeezo yabo, kumwi kabaamba kuti “Uli kulubazu lwesu pele takonzyi kwaambawida buyo cintu eeco antangalala,” balo mbubakali kwaamba oobo, eelyo nibakali kuswaanga aanze abaabo mbucakali kukazyana limwi mumiswaangano.13\nFrancis, mu Jesuiti\nKusanganya atalaa kupyopyongana koonse kuli boobu, akwaamba zintu zitaluleme, ncintu ciyandika kulangisya nzyobasyoma ba Jesuiti kutegwa tuzyibe ncobeni eeco poopo ncasyoma. Amwiibaluke kuti, Poopo Francis ngo poopo mutaanzi uuzwa akataa ba Jesuiti. Mulazyo waba Jesuiti ngwakusisikizya kubeleka cabumpelenge kunzaa cuulu. Ba Jesuiti mbabaacita bujayi bunjaanji bweetezya mumusela wabantu. Ncintu cilaa makani manjaanji kwiinda cibalo eeci kuti tubandauke mpobalubide muziiyo zyabo. Pele cilainda kugwasya kuti twaambe buyo kuti, kuli twaambo tobile ooto twiinda kusampaula ooto ba Jesuiti (aba Katolika) ntobayiisya. Francis, mu Jesuiti ncobeni alimwi ngu poopo wa Katolika, awalo ulasyoma akukwabilila ziiyo zitaluleme eezyo.\nCintu camatusi citaanzi ncakuti poopo ulipeekezya kuti inga walemununa akukelela zinyonyoono zyamuntu. Oolu lusyomo taluli buyo lwakusampaula pele ndusyomo lwabufubafuba. Alikke buyo Yahushua nguukonzya kugwisya cinyonyoono. Johane Mubbizyi wakaambilizya Mufutuli ku mabunga aabantu bakabungene kuti: “Amulange Mwanaambelele ookwa Yahuwah uugwisya zinyonyoono zyanyika!” (Johane 1:29)\nYahushua Lwakwe wakati: “Nkaambo Taata kunyina pe nabeteka muntu naba ni, pele wakapa lubeta loonse mumaanza aaMwana.” (Johane 5:22, KJV) Mulimo wakulekelela upedwe cigaminina mumaanza aa Mufutuli ooyo “wakatempaulwa akusunkwa muzintu zyoonse mbweenya mbuli ndiswe mbotusunkwa, pele kunyina naakabisya pe.” (BaHebulayo 4:15, KJV)\nMangwalo nokuba boobo, alakazya kutaminina kwa poopo kuti inga walekelela zinyonyoono. Poopo takonzyi kuzimaanya zinyonyoono zyamuntu naba ni pe, kusanganya azinyonyoono zyakwe, nkaambo “ibulowa bwa Yahushua Munanike Mwanaakwe mbobutusalazya kuzwa kuzinyonyoono zyoonse.” (1 Johane 1:7) Kuyungizya waawo, bamapoopo kuzwa kaindi ncobeni, bataminina kuti kunyina cibi ncobacita. Alimwi ooko nkukazya cilembedwe mu Mangwalo eeco caamba kuti: “Kuti swebo twaamba kuti tatukwe cinyonyoono, swebo tulalicenga lwesu, alimwi kasimpe takali muli ndiswe.” (1 Johane 1:8, KJV)\nKaambilizya kaano ka Mufutuli Yahushua naakatanda madaimona, akutondezya ncokweelede kucenjela akugatela buumi bwa muna Kristu, Francis wakati:\n“Mulumbe mubotu wamazubaano utalikila mukutanda dyabooli akumanina mukuzyokela kwa dyabooli! Ooku takuli kubeja pe. Eeli nde Jwi lya Mwami!”\nMumuswaangano Wasanu wa Lateran mu 1512, Christopher Marcellus wakaambila Poopo Julius II kuti: “Kolibamba akulangisya nkaambo inga katuyoosweekelwa lufutuko, buumi amuya ngookatupa, nkaambo webo nduwe mweembezi wesu, nduwe musilisi wesu, nduwe ootulela, nduwe ootusunga, alimwi webo kumamanino nduwe Leza uumwi atalaa nyika.” 14 Kwaamba kaambo kasampaula aaka, Alexander Hislop wakati: “Lino kuti kakuli kunyina cintu cakusinganya Poopo pele eeci cakuti wakazumizya mazina aasampaula bulemu bwa Kujulu kuti ayitwe nguwe, eeci lwaco inga camutondezya kubaa mulandu uulema mbuli musinze uusiya mbi.” 15 Buyamba bwa Poopo John XXII, buya kumbele kubelesya kaambo kakuti, “Leza Wesu ngu poopo.” 16, 17\nPoopo Francis kunyina pe naakalesya muntu kumwiita mazina aali boobo nokuba kuti Mufutuli Yahushua wakayiisya kuti: “Nywebo mutaitwi kuti mwiiyi, nkaambo mulijisi mwiiyi omwe, nywebo nyoonse muli babunyina. Alimwi mutaiti muntu naba omwe ansi aano kuti Taata, nkaambo mujisi Uso omwe, ooyo uuli kujulu” (Mateyo 23:8 & 9)\nPoopo ulakulwaizya kuti aabo basyoma kabapaila kuli Maliya banyina Jeesu. Bakatolika baamba kuti Maliya “ngomwiiminini Mukaintu wa Kristu” alimwi balazumanana kumupa mazina aakuti “Munununi mukaintu”—aayo mazina, kunyina pe poopo naakabalesya kwaabelesya. Mubuzuba bwa Kaanda kaniini 12, 2017, Poopo Francis wakali kupaila ku Malende ooko Kulibonya Zyeelo zya Mooye Wesu Fatima, ku Portugal. Mumupailo wakwe, wakajuzya amajwi aamba kuti: “Wabonwa O Mwami mukaintu, Oolelekedwe Fatima Muumbulu, Omooye ulaa Moyo Uutakwe kampenda, Ociyubilo cesu alimwi uli nzila yesu iitozya kuli Leza!” Walo wakamanizya mupailo wakwe kaamba kuti: “Mumoyo wako Uutako kampenda, acibe ciyubilo ca babisyi alimwi akuba nzila eeyo iisolweda kuya kuli Leza.” 18\nAaya majwi aakazyanya ncobeni amajwi ngakaamba Mufutuli Yahushua, walo naakati: “Ime ndendime nzila, ndime kasimpe, alimwi ndime buumi: kunyina muntu uunga wasika kuli Taata, pele buyo kwiinda muli ndime.” (Johane 14:6, KJV) Poopo Francis wakaambilizya akuti: “Kuba muna Kristu caambilizya kuzulilwa mucikombelo.” 19 Yahushua wakati: “Amuboole kuli ndime, nyoonse nomulemedwe anomukatede, mpoonya Ime njoomupa kulyookezya.” (Mateyo 11:28, KJV) Walo taakaamba kuti: “Amuboole mucikombelo alimwi muyoojana kulyookezya mumiya yenu” pe. Walo wakali kukonzya kwaamba boobo. Tee kayi kwakali cikombelo cakaliko mazuba aayo naakali kupona atalaa nyika.\nOoto twaambo ntwakanana Poopo Francis itukazyanya amajwi ookwa Yahushua ntunjaanji, alimwi tuciyaa kuvwulisya kuya kumbele.\nMumupailo umwi ku Loma mumwezi wakainda wa Kaanda kaniini, Francis wakati, Leza ulanununa bantu boonse — kuleka buyo bana Kristu, pele abaabo batasyomi muli Leza, abalo.\n“Swebo tweelede kuswaangana akati mukucita zibotu,” mbwaakaamba poopo. Kuli baabo baamba kuti: “‘Pele mebo nsyemusyomi, Taata, tee kayi ndimuntu uutasyomi Leza!'”, poopo wakati kumuntu waamba boobo: “Tuyooswaangana antoomwe kutala okuya.” 20\nMufutuli Yahushua inga taazuminizya pe zintu nzyaamba poopo. Mumulumbe wakwe atalaa Mulundu, Mufutuli wakaambilizya kuti: “Amunjile mukalyango kasyaanikide: nkaambo mulyango ulikwazeme, alimwi mugwagwa tuusyaankene, ooyo uutozya kukunyonyooka, alimwi mbanjaanji bantu banjila mumugwagwa ooyo: Nkaambo mulyango ulisyaaankene, alimwi nzila ilisyaanikide, eeyo iitozya kubuumi, alimwi mbasyoonto bajana nzila eeyo.” (Mateyo 7:13-14, KJV) Lino mbuli mbotwamvwa kale kaambo kokwa poopo, ncintu ciyandika kumvwisisya kuti majwi ookwa Yahushua aakatobela waawo acenjezya ncobeni:\nAmubacenjelele basinsimi babeji. Aabo baboola kulindinywe kababombede mbuli mbelele anukuti mukati mbaaumpe babutambo. Muyoobaziba mumicelo yamilimo yabo. Sena nsaansa zilacelwa kuzwa kumuunga naa nkuyu kuzwa kumutubetube? Musamu mubotu tuukonzyi kuzyala micelo mibi, awalo musamu mubi uzyala micelo mibi. Musamu mubotu tuukonzyi kuzyala micelo mibi, awalo musamu mubi tuukonzyi kuzyala micelo mibotu. Musamu uuli woonse uutazyali micelo mibotu ulatemwa akuwaalwa mumulilo. Nkaako muyoobaziba muli nzyobacita (Mateyo 7:15-20, KJV)\nEeci alimwi, ncecitweetela mubuzyo wakuti: Micelo nzi iili mubuumi mbwapona Poopo Francis?\nMicelo yokwa Poopo Francis\nKakwiindide buyo mvwiki zyongaye zyakusalwa bupoopo akulela acuuno, poopo wakaswaya ntolongo imwi, oomo walo mwaakasanzya—akumyonta—matende aabasimilandu baangidwe, akati kabo kwakali bamwi bakali ba mozilemu. Eeci cimvwikaanga ncintu . . . ca BuKristu. Hena mwati mbombubo ncobeni oobo mbocilibonya eeco?\nMbuli mbocili cintu ceenzu eeco, mweelwe wabantu mbaakasanzya akumyonta bakali 12 (ooyo ngweenya ngowakali mweelwe wa basikwiiya mbaakajisi Mufutuli Yahushua ), alimwi mpoonya aawo kwakali basimilumbe abakali kubweza zifwanikiso bakalibambide kulemba kufumbwa ncaakacita poopo cimutondezya buumi bwa kulitolaansi.\nCikombelo ca Katolika, mbuli mulawo, tacitobeli ciyanza cakusanzya matende. Mukucita boobo antangalala, poopo wakacita cintu cakamwayikizyanya mumilumbe atalaa nyika; ooko kwakali kulikankaizya antangalala akuupaupa ameso kwiinda kuti wakali kuyandisya ncobeni kunyonena bantunyina akubacitila zibotu.\nOoko kulikankaizya caantangalala ncecintu cimwi Mufutuli Yahushua ncaakayiisya kuti taceelede kucitwa, pele muntu weelede kucitila cibotu bantunyina kalibombya, alimwi akulisisikizya, kumwi kaamba kuti:\nAmucenjele kuti mutaciti milimo yanu iiluleme ku bantu mumambonwa, nkaambo mwacita boobo tamukwe bulumbu kuli Uso uuli kujulu.\nNkaambo kaako ciindi nimupa zipo kubantu bapengede mutasibi mweembo mbuli basikuupaupa aameso mbobacita muzikombelo, mumigwagwa kuti balumbaizigwe abantu. Ncobeni ndamwaambila kuti balijisi kale bulumbu bwabo. Pele nywebo ciindi nimupa zipo zyaluzyalo, janza lyanu lya lumwensi litazibi lyalulyo ncolicita, kutegwa zipo zyanu zitabonwi abantu. Eelyo Uso uubonena kumbali uyoomulumbula caantangalala (Mateyo 6:1-4, KJV)\nMuli Bwatatu, Kaanda Kaniini 24, 2017, Muleli waku Amelika Amukaintu wakwe, Donald a Melania Trump, bakaswaangana a Poopo Francis.\nOoko kuswaangana nikwakaletelezya kaambo mu mapolitikisi pele buyo kuti poopo naatakaamba cintu cisesya eeco caalibonya kuti cakakondelezya Donald Trump a mukaintu wakwe Melania.\nAciindi cimwi nibabakali kusekaseka mumuswaangano ooyo a Muleli waku Amelika mumunzi wa Vatican muli Bwatatu, Francis wakaamba kaambo kamwi kasendekezya Muleli Trump mbwaakali kulangika kuneneya.\n"Ino umusanina cakulya nzi? Hena umusanina Potica?" Francis wakabuzya Melania, kumwi kasendekezya cinkwa cilweela eeco ncobalya kucisi nkwaakakomezyelwa mukaintu ooyo ku Slovenia alimwi ciitwa kuti "potteezza".21\nKuleka buyo masesya ngaakaamba aayo poopo, walo lwakwe ulaa nzila yakulya eeyo yiimpene akuliimya kulya ooko nkwaakali kulicita Mufutuli. Mubbuku lya Zyakulya zyamunzi wa Vaticani eelyo lyakalembwa mu 2016, “ kuyubunudwe kuti ooyu poopo wakazyalilwa ku Buenos Aires- izyakulya zyakwe nzyayandisya zisangene akataa tunkwa tukangidwe twiitwa kuti empanada twaku Argentina, minyemfu yanyama yaŋombe amusinza mulemu wiitwa kuti dulce de leche,” 22 uulaa mafuta kapati, uujikwa kubelesya mafuta aamukupa.\nNkaambo kakuti ooyu poopo ulayandisya zyakulya zidula boobo, ulizyibidwe kuti muntu syaamalyaalya. Mumubandi ngwaakali kubandikila bantu bamwaya milumbe muzipekupeku ku Mexico, Televista, mumyaka yobile kuzwa naakakkala acuuno cabupoopo, ooyu “wisi uusetekene” wakati, “walo 'takombeleli' kuba Poopo, pele ulangila buyo kuti abe muntu uutazyibidwe. ‘Cilikke cintu nceyanda ncakuti bumwi buzuba ndikalyate tende kuzwa anze, kakwiina uundizyiba, alimwi ndikaunke kucintoolo ca pizzeria nkobauzya pizza kuti ndikalye pizza,’ mbwaakaamba oobo.” 23\nKaindi kasyoonto naakamanizya kuswaya munzi wa Naples, umwi musambazi wakalaa cintoolo ca pizzeria, Enzo Cacialli, naakamvwa nkwalilauka poopo, wakamweetela pizza wakabambidwe munzila yaandeene Poopo Francis.\n"Eeco cinkwa ca pizza, cakalaa zina lyeengawidwe atala kuti 'II Papa', akubikkwa madeede aasubila atala; wakacitambula Poopo kuzwa mumootokala ooyo wakamweetela cinkwa eeco kumwi kamwetamweta eelyo bantu bakabungene nibakatalika kusekelela. Ba Cacialli . . . bakaambila batola milumbe mumunzi ooyo kuti eeco cakeengedwe atalaa cinkwa ca pizza eeco, cakali cikonzyanyo ca ndembela yakumunzi wa Vatican andembela yokwa Poopo. . . . [Cacialli] wakaambila II Mattino kuti 'wakakkomana kapati eelyo naakatambulwa cinkwa ca pizza eeco cigaminina kuzwa mumaanza aakwe.'"24\nPoopo mukuyandisya malyaalya ulizyidwe kapati akataa bantu bamuzyi kabotu alimwi eeci nciimo ciimpene kapati aceeco cakulijata ncaakali kulitondezya Mufutuli Yahushua.\nOoku kulyaalya kakutakwe cakuliimya nokuba kulijata, ncenciceeco ncaboneka kuneneya kapati alimwi ncintu citeendelani a Mangwalo:\n“Mutalekeli kuti bantu boonse bazyibe kuti mulaliimya. [Yahushua] ulaafwi kusika.” (Bafilipo 4:5, NKJV)\n“Alimwi kufumbwa muntu uuyanda kuzwidilila kuzunda weelede kulijata muzintu zyoonse.” (1 Bakolinto 9:25, NKJV)\n“Kufumbwa uuteendelezyi buntu bwakwe uli mbuli munzi woolaudwe, uutakwe lukwakwa.” (Tusimpi 25:28, NKJV)\n“Nkaambo mukolwi amulyato boonse bayoonjila mubucete” (Tusimpi 23:21, NKJV)\nAlimwi eeco ncintu ciimpene ncobeni abuumi bwa kulitolaansi bwakatondezyegwa kumukowa wabantu, eelyo naakaamba kuti : “Cakulya cangu ncakucita kuyanda Kwakwe ooyo wakandituma Ime, alimwi akumanizya kucita mulimo Wakwe.” (Johane 4:34, NKJV)\nAmwalo muzintu zimwi, Poopo Francis ulibonyaanga muntu mubombe kubantu balangila anze. Walo wakalisalila kusama ninga yakuminwe yansiliva iibikkidwe golide acibumbwa ca Muntu uuzuba nswi, kuleka kusama ninga iibambidwe aagolide ilikke buyo, eelyo naakaba poopo. Nokuba boobo, zikobela zyakwe nzyaboya bwambelele budula, eeco ncecilengwa ncaakatalisya umwi Gammarelli, ooyo wakali kusuma zikobela zyabapoopo mumusela walusele.\nBuumi boonse mbwapona poopo, azintu nzyalisalila, zilangika kubaanga “nzyamuntu mubombe” kuti zyeezyekwa kuli zya bapoopo bakainda. Limwi pepa lyamilumbe lya Time, lyakalemba kuti: “Poopo Francis, mbuli bapoopo bakali kumbele lyakwe, usama nketani ndamfu munsingo yakwe. Ciciingano cakwe nokuba boobo, ncamuntu mubombe, kuti ceezyekwa kuli zyabaabo bakainda kusyule lyakwe aabo bakali kusama golide amabwe mayandisi. Ciciingano cokwa Poopo Francis cibambidwe aansiliva alimwi citondezya Jeesu kayumwide mwanaambelele.” 25\nNokuba boobo, muntu inga taalilesya kulibuzya kuti hena eeci ciimo cakulibombya ncamasimpe kuti walanganya amubandi wa muswaangano wa TED ngwaakabandika kwaamba kuti : “Kuti kolaa nguzu kapati, ayalo micito yako inga yajatikizya bantu banjaanji, alimwi aboobo yebo weelede kulitondezya kubomba.” Pele kwiimpanya majwi aayo, Mufutuli wakacenjezya kuti: “Maawe kuli ndinywe, nobalembi anoba Falisi, nobasikuupaupa ameso! Nkaambo inywe muli mbuli zyuumbwe zituba, eezyo zilangika kulibotela anze, pele mukati zizwide mafuwa aabantu bafwide, azintu zitasalali zinjaanji.” (Mateyo 23:27, KJV) Yahushua wakayiisya kuti bantu boonse beelede kulilondola, kuleka buyo kulitondezya kulondoka: “Nkaakaako nywebo mweelede kuba bantu basalala mbweenya mbuli Uso uuli kujulu mbwabede.” (Mateyo 5:48, KJV)\nKulondoka muli Yahushua nceciimo mbobede omuntu,\nkuleka buyo micito njolitondezya kucita.\nPele, kwaamba cintu cimwi akusyoma cintu ciimpene aceeco ncowaamba, eeco ncintu cijanwa kapati akataa ba Jesuiti. Eeco cikonkezyo ncobakonkezya eelyo nobasangana nkamu yabo, ncecibazumizya kuti kababeja kufumbwa ciindi nobayanda, alimwi inywe mutalubi kuti: Francis mu Jesuiti. Mbuli bwakaamba mulembi umwi: “Muzeezo wangu kuti lwaanguluko luli mucisi cino—ca Amelika—lwamwaigwa, inga koonse kulibombya kwabapaizi ba Katolika baku Loma aba Jesuiti, kwatalika kulibonya kuti mbampelenge, balaa ntenda kulwaanguluko lwacisi abupaizi bwacisi. Balo mbibaatalisya nkondo zinjaanji munyika ya Bukuwa.” 26\nEelyo Benedict naakasalwa kuba poopo, bantu banji—abalo Bakatolika lwabo—bakanyandwa akulibilika kuti muntu muyumu moyo boobo, wiingaila ooku akooku mumakani aalusyomo, uubaibalusya bapoopo bamusela wamusinze, kuti inga wasumpulwa kukkala cuuno cilaa nguzu ampuwo kapati boobo. Umwi mukaintu muna Katolika, uuzyila ku Bavaria nkwaakazyalilwa, kumwi katalika kwiibaiba misyozi naakamvwa kuti ooyo wakali Joseph Ratzinger, lino wakasalwa kuba poopo, wakaamba kuti, “Ime ndakali kulangila kuti inga twabaa poopo mubotu.”\nIntenda iili muli poopo muteteete moyo Francis njakuti, walo tazyibiki bwini mbwabede ciimo cakwe. Mbuli wumpe uusamide cikutu cambelele, walo uluujisi kusesyasesya akoongelezya makunga aabantu banjaanji bazulilwa muzikombelo ziimpene. Aboobo eeco ncecintu ncayandika kuti muntu uuli woonse uusyoma kalangisya kapati akweezyekanya majwi woonse ngaamba kuli yaayo aakwaambwa a Mufutuli, nkaambo majwi aamba muntu lyoonse ngaayubununa eeco cili mumoyo wakwe ncobeni.\nMajwi ookwa Yahushua kuli ba Falisi bakali kupona mumazuba Aakwe aleelede kwiibalukwa eelyo muntu namvwa twaambo twa Poopo Francis katukazyanya acilembedwe mu Mangwalo: “ Nywebo nolunyungu lwabacisasa! Ino inga mwalyaamba buti cibotu, kakuli nywebo muli babi? Nkaambo muntu waamba cizwide mumoyo wakwe” (Mateyo 12:34, KJV)\nKolibuzya omwini ono kuti: Majwi nzi aayo Poopo Francis ngaamba aayubununa cili mumoyo wakwe, zintu nzyasyoma . . . amakanze aakwe?\nIjwi lyabusongo kumuntu ulaa maanu . . . .\n* Inyika tiili mbuli Mbumbulu mbwiibambidwe pe. Mabala aakuti “Kuzinguluka nyika”a “sinyika”, nokuba boobo, abelesyelwa buyo mulimo wakupandulula mucibalo eeci.\n3 https://www.natureworldnews.com/articles/34445/20161220/climate-change-big-bang-theory-shocking-things-pope-francis-name.htm. Kobala aceeci:\n6 https://w2.vatican.va/content/francesco/en/homilies/2015/documents/papa-francesco_20150709_bolivia-omelia-santa-cruz.html, mabala aacengamikidwe, akabikkwa abalembi.


Levitiko 8 IBBAIB63 - Lino Jehova wakaambila Musa kuti, - Bible Search\nAroni abana bakwe mbubakabikwa mumilimo yabupaizi\n1Lino Jehova wakaambila Musa kuti, 2-Tola Aroni abana bakwe, azyakusama, amafuta aakunanika, amucende wacipaizyo cazibi, abagutu bobile, acinzuma cazinkwa zitakwe bumena, 3alimwi yobolola imbungano yoonse kumulyango watente lyambunganino, 4Mpawo Musa wakacita mbubonya obo mbuli Jehova mbwaakamulailila, nkabela imbungano yoonse yakayoboloka kumulyango watente lyambunganino.\n5Lino Musa wakaambila imbungano yabantu kuti, Mbuboobu Jehova mbwaakalailila kuti kucitwe. 6-Elyo Musa wakaleta Aroni abana bakwe, wabasanzya amaanzi. 7-Lino wakamusamika cibaki, wamwaanzya lukumba, wamusamika cikobela, wamubikila efodi, wamubikila lutambo lwebeka lwaefodi akucaanzya ndulo alinguwe. 8-Alimwi wamubikila isani lyakaango, amoomo musani lyakaango wakabika Urimu a-Tumimu. 9-Lino wakamusamika citambala amutwe, nkabela atala lyacitambala kunkumu wakabika impande yangolida, musini uusalalisya, mbubonya mbuli Jehova mbwaakalailila Musa.\n10-Lino Musa wakabweza mafuta aakunanika, wananika cikombelo azintu zyoonse izyakali mulincico, wazisalazya. 11Alimwi wakasansaila amwi acipaililo ziindi zili musanu azibili, wananika cipaililo azibelesyo zyaco zyoonse, acisambilo atako lyaco, kuti acisalazye. 12-Aamwi mafuta aakunanika wakaatila amutwe wa-Aroni, wamunanika, wamusalazya. 13-Abalo bana ba-Aroni, Musa wakabaleta, wabasamika zibaki, wabaanzya inkumba, wabasamika insulumani, mbubonya mbuli Jehova mbwaakalailila.\n14-Amane obo wakaleta mucende wacipaizyo cazibi. Lino Aroni abana bakwe bakabika maanza aabo amutwe wamucende wacipaizyo cazibi. 15-Nkabela Musa wakamujaya, wabweza bulowa, wabulamba ameja aacipaililo koonse koonse amunwe wakwe, kuti asalazye cipaililo. Abulowa boonse ibwakasyeede wakabutila kutako lyacipaililo, wacisalazya, wamanya milandu yaco. 16-Elyo wakabweza lufuko loonse, alulyaŋanga lwamuni, ansa zyobile amafuta aazyo, nkabela ezi zyoonse Musa wakazitenta acipaililo. 17-Pele mucende atobo lyakwe, anyama yakwe, abufumba bwakwe, zyoonse wakazitenta anze lyamalabba, mbubonya mbuli Jehova mbwaakalailila.\n18-Amane obo wakaleta mugutu wakupaizya. Nkabela Aroni abana bakwe bakabika maanza aabo amutwe wamugutu. 19Lino Musa wakamujaya, wasansaila bulowa acipaililo koonse koonse. 20Alimwi mugutu naakamana kutendaulwa, Musa wakatenta mutwe azituli amafuta. 21-Elyo mala amyeendo wakazisanzya amaanzi. Amane obo, Musa wakatenta mugutu woonse acipaililo, cipaizyo icakali abweema bubotu icakatentelwa Jehova, mbubonya mbuli Jehova mbwaakalailila Musa.\n22-Amane obo, wakaleta mugutu wabili, mugutu wakusalazya, nkabela Aroni abana bakwe bakabika maanza aabo amutwe wamugutu. 23-Lino Musa wakamujaya, wakombola bulowa bwakwe, walamba impela yakutwi kwalulyo kwa-Aroni acaala cajanza lyakwe lyalulyo acaala cacituta cakwe calulyo. 24-Abalo bana ba-Aroni bakaletwa, nkabela Musa wakalambya bulowa kumpela zyamatwi aabo aalulyo, akuzyaala zyamaanza aabo aalulyo, akuzyaala zyazituta zyabo zyalulyo. Alimwi Musa wakasansaila bulowa koonse koonse cakuzyunguluka cipaililo. 25-Elyo wakabweza mafuta, amucila, alufuko loonse, alulyaŋanga lwamuni, ansa zyobile amafuta aazyo, amweendo wacikungu walulyo. 26-Nkabela mucinzuma cazinkwa zitakwe bumena icakali kubusyu bwa-Jehova wakagwisya cinkwa comwe citakwe bumena, acinkwa comwe cili amafuta, acibunge comwe, wazibika atala lyamafuta amweendo wacikungu walulyo. 27-Ezi zyoonse wakazibika mumaanza aa-Aroni amumaanza aabana bakwe, wazivukuzya mbuli cipaizyo cakuvukuzya kubusyu bwa-Jehova. 28-Mpawo Musa wakazitambula kuzwa kumaanza aabo, wazitenta acipaililo antoomwe acipaizyo citentwa, zyaba cipaizyo cakusalazya, icakali abweema bubotu, icakatentelwa Jehova. 29-Alimwi Musa wakabweza katiti, wakavukuzya mbuli cipaizyo cakuvukuzya kubusyu bwa-Jehova. Kalo kakaba caabilo ca-Musa camugutu wakusalazya, mbubonya mbuli Jehova mbwaakalailila Musa.\n30-Mpawo Musa wakabweza mafuta aakunanika abulowa bwakucipaililo, wasansaila Aroni azyakusama zyakwe, abana bakwe azyakusama zyabana bakwe zyoonse, aboobo wakasalazya Aroni azyakusama zyakwe abana bakwe azyakusama zyabana bakwe zyoonse. 31-Lino Musa wakaambila Aroni abana bakwe kuti, Amujike nyama kumulyango watente lyambunganino, mukailye nkukonya oko, antoomwe azinkwa zili mucinzuma cazipaizyo zyakusalazya, mbubonya mbuli mbondalailila cakwaamba kuti, Aroni abana bakwe bailye. 32-Lino na kwasyaala nyama nanka zinkwa, muleelede kuzitenta mumulilo. 33-Alimwi mutazwi kumulyango watente lyambunganino mazuba aali musanu aabili, mane mazuba aakusalazigwa kwanu azuzikizigwe, nkaambo mazuba aakumusalazya ali musanu aabili. 34-Cintu cacitwa sunu ncencico Jehova ncaakalailila kukumanya milandu yanu. 35-Muleelede kukala kumulyango watente lyambunganino mazuba aali musanu aabili, isikati amasiku, akubamba imbeta zya-Jehova, kuti mutafwi. Nkaambo mbuboobo mbundakalaililwa. 36Nkabela Aroni abana bakwe bakacita zintu zyoonse Jehova nzyaakalailila kujanza lya-Musa.


Bantu Bapa Mbabo Babotelwa | Ngaziyakulinda Yakwiiya\nBALA MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Kupa kulakkomanisya.”—INC. 20:35, NW.\nNkamboonzi nitukonzya kwaamba kuti bantu bakalengwa kabali achiyandisyo chakupa?\nMunzilaanzi kukambawuka mukupa kuti tubotelwe?\nNgaali Magwalo atugwasya kuti tube baabi?\n1. Zintu zyakalengwa zitondeezya biyeni kuti Jehova ulapa?\nNIKUBA kuti Jehova wakali alikke katanalenga zintu zyoonse pesi wakali kuyeeya kugwasya bamwi. Nkinkaako, wakazoolenga zilenge zichenjede ziswaanizya bangelo abantu. Jehova “Leza uukkomene” upa bantu zintu zibotu. (1 Tim. 1:11, NW; Jak. 1:17, NW) Utuyiisya kuti tupe bamwi nkaambo uyanda kuti andiswe katubotelwa.—Rom. 1:20.\n2, 3. (a) Nkamboonzi kupa nikupa kuti tubotelwe? (b) Tulalanga-langaanzi muchiiyo eechi?\n2 Leza wakalenga bantu muchikozyano chakwe. (Matl. 1:27) Eezi zyaamba kuti twakalengwa katuli abube buli mbuuli bwakwe akuti tubutondeezye. Kuti tubotelwe, tweelede kutobelezya chikozyano chaJehova kwiinda mukubabikkila maanu bamwi akubapa. (Flp. 2:3, 4; Jak. 1:5) Nkamboonzi nitweelede kupa? Nkaambo Jehova mbaakatulenga. Tulakonzya kuchitobelezya chikozyano chaJehova chakupa nikuba kuti tatumaninide pe.\n3 Bbayibbele lilatutondeezya mbutukonzya kupa. Atulange-lange zyiiyo nzitujana muBbayibbele atala akaambo aaka. Tulabona kupa mbukupa kuti Leza abotelwe akuti kuba abube oobu kutugwasya biyeni kuti tuchite mulimu Leza ngwatupede. Alubo tuyoolanga-langa kupa mbukupa kuti tubotelwe akuti nkamboonzi nitweelede kubelekela kuba abube oobu.\nMBUTUKONZYA KUBOTEZYA LEZA\n4, 5. Nziizili zintu zyakachitwa aJehova aJesu zitondeezya kuti balapa?\n4 Jehova uyanda kuti tutobelezye chikozyano chakwe, nkinkaako, ulabotelwa chiindi nitupa bamwi. (Ef. 5:1) Nzila njitulengedwaayo abubotu bwazintu zili munyika zitondeezya kuti Leza uyanda kuti bantu babotelwe. (Int. 104:24; 139:13-16) Tutondeezya kumulemeka kwiinda mukuchita zintu zibotezya bamwi.\n5 MaKristu bakasimpe batobelezya chikozyano chaJesu chimaninide chitondeezya mbutukonzya kupa bamwi. Jesu lwakwe wakati: “Nkaambo mbubonya obo Mwana a-Muntu tazide kuti abelekelwe, wakeza kuti abeleke, alimwi akwaaba buumi bwakwe, bube cinunuzyo cabanji.” (Mt. 20:28) Alubo mwaapostolo Pawulu wakasungwaazya maKristu kuti: “Amube amoyo oyo nguwenya iwakali muli-Kristo Jesu. Wakalilonzya, wakalisalila ciimo cabuzike.” (Flp. 2:5, 7) Umwi awumwi weelede kulibuzya kuti, ‘Kujana ndachita biyeni kuti ndiyungizye mukutobelezya chikozyano chaJesu?’—Bala 1 Petro 2:21.\n6. Chikozyano chaJesu chili atala amuSamariya chituyiisyaanzi? (Langa chifanikisyo chili kumatalikilo achiiyo.)\n6 Tulakonzya kubotezya Jehova kwiinda mukutobelezya chikozyano chakwe achaKristu kwiinda mukubabikkila maanu bamwi akuyanduula nzila zyakubagwasya. Jesu wakazitondeezya eezi muchikozyano chamuSamariya chiindi naakali kubuzya batobeli bakwe kuti beelede kugwasya bamwi nikuba kabazwa kumisyobo iisiyene. (Bala Luka 10:29-37.) Uchiwuyeeyede na mubuzyo wakapa kuti Jesu aambe chikozyano chamuSamariya? MuJuda wakamubuzya kuti: ‘Ino simayakilane ngwani?’ Nsandulo yaJesu itondeezya kuti tweelede kutobelezya zyakachitwa amuSamariya kuti katuyanda kuchita zintu zibotezya Leza.\n7. Nzitusala zyeendelana biyeni ankani yabweendelezi?\n7 Kuli twaambo twiingi tupa kuti maKristu bape bamwi. Muchikozyano, bube oobu bulaswaanizigwa munkani Saatani njaakasaanguna mumuunda waEdeni. Munzilaanzi? Saatani wakati Adamu aEva, kuswaanizya abantu boonse balakonzya kupona buumi bulikabotu kuti babikkila maanu kuzintu nzibayanda kutali kuswiilila Leza. Eva wakalisumpula nkaambo wakayanda kuba mbuuli Leza. Alubo Adamu wakatondeezya kuti ulaliyanda nkaambo wakasala kubotezya Eva. (Matl. 3:4-6) Tuli kuzibona mpindu zyakeetwa akaambo kakusala nkubakachita. Kuyandisya zintu zyiingi takweeti kubotelwa pesi kupa nkuko kweeta kubotelwa. Kupa kutondeezya kuti tusyoma kuti kuchita zintu kweendelana aziyandwa Leza kugwasya ndiswe.\nKUCHITA MULIMU LEZA NGWAPEDE BAKOMBI BAKWE\n8. Nkamboonzi Adamu aEva nibakeelede kutondeezya kuti balapa?\n8 Leza wakapede Adamu aEva malayilile akali kubagwasya kuti bababikkile maanu bamwi nikuba kuti bakachili babili luzutu muunda waEdeni. Jehova wakalongezya Adamu aEva akubabuzya kuti babe abana, bazuzye nyika akwiiyendelezya. (Matl. 1:28) Mbuuli Mulengi mbaakali achiyandisyo kuzilenge zyakwe, abalabo bazyali besu bakusaanguna bakeelede kuba achiyandisyo chakubabikkila maanu bana babo bakatayinazyalwa. Nyika yoonse yakali kuyooba Paradayizi kuti bana baAdamu bagwasigwe. Mulimu ooyu mupati wakali kuyanda kuti Adamu abana bakwe babelekelaamwi.\n9. Nkamboonzi kuchincha nyika yoonse kuti ibe Paradayizi nikwakali kuyoopa kuti bantu babotelwe?\n9 Kuti bantu bamaninide bakonzye kuzuzikizya makanze aLeza aakuti nyika yoonse ibe Paradayizi, bakeelede kubelekaamwi aJehova akunjila mukulyookezya kwakwe. (Heb. 4:11) Tulakonzya kuyeeyela mbuwakali kuyoobabotezya mulimu ooyo! Kuba achiyandisyo chakugwasya bamwi kwakali kuyoopa kuti bajane zilongezyo zyiingi akuti bakkutisikane.\n10, 11. Tweelede kuchitaanzi kuti tuzwidilile mumulimu wakukambawuka awakugwasya bantu kuti babe basikwiiya?\n10 Mazubaano, Jehova upede bakombi bakwe mulimu wakukambawuka akugwasya bantu kuti babe basikwiiya. Kuti tuubeleke kabotu mulimu ooyu, tweelede kubabikkila maanu bamwi. Kuyanda Leza abeenzuma kutugwasya kuti tulisimye mumulimu ooyu.\n11 Mumwaanda wamunyaka wakusaanguna C.E., Pawulu wakati we abeenzinyina bakali ‘basimilimonyina aLeza’ nkaambo bakali kubyala akutiliila mbuto yakasimpe kaBwaami. (1 Kor. 3:6, 9) Andiswe mazubaano, tulakonzya kuba ‘basimilimonyina aLeza’ kwiinda mukubelesya chiindi chesu, zintu nzituli aazyo amanguzu eesu mumulimu ngutupedwe aaLeza wakukambawuka. Eechi nchilongezyo chibotu kaka!\nKugwasya bantu kuti bazibe kasimpe kulabotezya (Langa fuka 12)\n12, 13. Mbuubuli bubotu bujanika kuti twagwasya bantu kuti babe basikwiiya?\n12 Kubelesya chiindi chesu amanguzu eesu kuti tugwasye bantu kuti babe basikwiiya, kupa kuti tubotelwe loko. Bantu bakayiisya bamwi kuti bazibe kasimpe kusikila baba bakombi baJehova baamba kuti kwiiya abantu Bbayibbele kulabotezya. Tulabotelwa nitubona bantu mbitwiiyaabo kabamvwisisisya kasimpe, kababa lusyomo lusimide, kabachincha maponeno aabo akutalisya kubuzya bamwi kasimpe. Jesu alakwe wakabotelwa loko basikwiiya bakwe bali 70 ‘nibakaboola kababoteledwe’ nibakazwa kukukambawuka akaambo kazintu zibotu nzibakachita.—Lk. 10:17-21.\n13 Basikupupulula biingi munyika yoonse balabotelwa nibabona makani mabotu kaachincha buumi bwabantu. Atulange-lange chikozyano chamuchizi uutakwetwe uutegwa Anna wakalongela kubusena buyanda basikugwasilizya kuEurope nkwiili kuBuzwezuba. * Wakalemba kuti: “Ookuno ulakonzya kwiiya abantu biingi Bbayibbele alubo kulandinoneezya. Mulimu wakukambawuka upa kuti ndibotelwe loko. Nindibweeda kung’anda ngatandikwe chiindi chakuyeeya zintu zigwasya ndime luzutu. Ndiyeeya bantu mbindiiyaabo Bbayibbele kuswaanizya amapenzi ngibaswaana. Ndileezya kuyanduula nzila zyakubasungwaazya akubagwasya muzintu zyakunyama. Kuchita oobo kupa kuti majwi aakuti, ‘kupa kulakkomanisya kapati kwiinda kupegwa’ abe aachoonzyo kulindime.”—Inc. 20:35, NW.\nKunjila mumaanda oonse kupa kuti bantu bajane mweenya wakumvwa mulumbe waBwaami (Langa fuka 14)\n14. Kujana kwatunoneezya biyeni kukambawuka nikuba kuti bantu tabaswiilili?\n14 Tulakonzya kubotelwa kugwasya bantu kuti bamvwe makani mabotu nikuba kabataswiilili. Kuyungizya waawo, mulimu wesu ukozyenie aawamusinsimi Ezekkiyele Jehova ngwaakabuzya kuti: “Uleelede kubaambila majwi aangu, na balamvwa na balakaka.” (Ezk. 2:7; Is. 43:10) Nikuba kuti bamwi tabawutambuli pe mulumbe wesu pesi Jehova ulabotelwa anzituchita. (Bala BaHebrayo 6:10.) Umwi sikupupulula wakali amaboneno aalikabotu atala amulimu ooyu. Wakati, “Twakabyala, twakatiliila alubo twakakombela kuti Jehova ape kuti aabo bali amyoyo iibombede bakomene.”—1 Kor. 3:6.\n15. Bantu biingi bamvwa biyeni nitubatondeezya kuti tulapa alubo maboneno aabo apa kuti tuchite biyeni?\n15 Jesu uyanda kuti tubotelwe kwiinda mukuba bantu bapa. Bantu balabotelwa nibapegwa chimwi chintu. Wakati, “Amube baabi, abalo bantu bayoomwaabila. Bayoomutilila munkomwe zyanu zyaacamba ceelelo cibotu cisindaidwe, cuumidwe-umidwe alimwi cizwide pamu. Nkaambo cipimyo ncomubelesya kupimina bamwi, ncobayoobelesya kumupimina andinywe.” (Lk. 6:38, NW) Nikuba kuti twabapa, teeboonse pe bakonzya kutambula pesi kupa nkutuchita kulakonzya kubasungwaazya kuti abalabo bape bamwi. Nkinkaako, tutaleki kuba baabi nikuba kuti bantu tabalumbi. Nkaambo tatuzi pe kuti mbangane bakonzya kugwasigwa akaambo kakupa nkutuchita.\n16. Mbaani mbitweelede kupa alubo nkamboonzi?\n16 Bantu bapa chamoyo woonse tabapi bamwi kabayanda kuzoopegwa lubo. Nzizyo zyakapa kuti Jesu aambe kuti: “Pele nowabamba pobwe, tamba bantu bacete, basunkuta, balema, aboofwu, eelyo uyookkomana mbwaanga tabajisi cakukupilusizya.” (Lk. 14:13, 14, NW) Umwi mulembi waBbayibbele wakazulwidwa kuti alembe kuti, “Muntu, mwaabi uyoolelekwa.” Alubo umwi wakalemba kuti “Ulikkomene ooyo uumubikkila maano muntu uupengede.” (Tus. 22:9, NW; Int. 41:1, NW) Kuti tubotelwe tweelede kupa bamwi.\n17. Nziizili nzila zyakupa zipa kuti tubotelwe?\n17 Chiindi Pawulu naakazubulula majwi akaambwa aaJesu aakuti “kupa kulakkomanisya kapati kwiinda kupegwa” taakali kwaamba kuti katupana muzintu zyakunyama luzutu pesi wakali kuswaanizya akusungwaazyania, kuzulwida akugwasya aabo bayanda kugwasigwa. (Inc. 20:31-35, NW) Zintu nzyakaamba akuchita Pawulu zituyiisya mbukuyandikana kupa, kubelesya chiindi chesu, manguzu eesu kuba aluyando akubabikkila maanu bamwi.\n18. Bamwi basikuyanduulisisya bakatyeni atala akupa?\n18 Basikuyanduulisisya balanga-langa maponeno aabantu bakabona kuti, kupa kulakonzya kupa kuti bantu babotelwe. Amwi makani akapupululwa akatondeezya kuti bantu ngababotelwa kuti bachitila bamwi zibotu. Basikuyanduulisisya bakati kugwasya bamwi kupa kuti babe amakanze mubuumi akuti babotelwe nkaambo kupa kuti bajane ziyandikana. Alubo basyaabusongo basungwaazya bantu kuti balipede kuchita milimu iigwasya bamwi kuti batajatwi malwazi akuti babotelwe. Nikuba boobo, makani aaya taabagambyi pe bantu basyoma kuti Bbayibbele ndiJwi lyakazwa kuMulengi wesu Jehova.—2 Tim. 3:16, 17.\n19, 20. Nkamboonzi nituyanda kuba bantu bapa?\n19 Kulakonzya kutuyumina kupa bamwi kuti katukkala abantu babikkila maanu kuzintu nzibayanda kutali ziyandwa abamwi. Pesi Jesu wakati milawu mipati iibili nkuyanda Jehova amoyo wesu woonse, abuumi bwesu, amizeezo yesu amanguzu eesu akuyanda beenzuma mbuuli mbutuliyanda. (Mk. 12:28-31) Mbuuli mbutwabona muchiiyo eechi, bantu bayanda Jehova batobelezya chikozyano chakwe. Jehova aJesu balapa. Alubo batusungwaazya kuti tutobelezye chikozyano chabo nkaambo kuchita oobo kupa kuti tubotelwe. Kupa mumilimu njitubelekela Leza abeenzuma kuyoopa kuti Jehova alemekwe alubo zigwasya ndiswe kuswaanizya abamwi.\n20 Toonse tulikubeleka changuzu kuti tupe bamwi kapati bakombima. (Gal. 6:10) Kuchita oobo kuyoopa kuti bamwi batuyande alubo tuyoobotelwa. Muli Tusimpi 11:25 Bbayibbele lyaamba kuti: “Moyo wamwaabi ulanenesegwa, ayooyo uutilaila ulatilaililwa alakwe.” Kupa bamwi akubafwida luzyalo munzila zisiyene-siyene zyabuumi bwesu bwachiKristu amulimu wesu kupa kuti tujane zilongezyo zyiingi. Muchiiyo chitobela tuyoolanga-langa nzila eezi.\n^ par 13 Zina lyakachinchwa.